Bantuan Khas Aidilfitri RM500 Untuk Penjawat Awam

KUALA LUMPUR:  Kerajaan mengumumkan Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah.

Perdana Menteri Datuk Seri Ismail Sabri Yaakob berkata, pemberian itu termasuk kepada kakitangan di bawah skim ‘contract of service,’ ‘contract for service,’ pegawai sambilan harian serta lantikan di bawah MySTEP.

“Kerajaan juga bersetuju untuk memberi bantuan khas sebanyak RM250 kepada pesara kerajaan.

“Pembayaran bagi bantuan khas ini akan dibuat bersama dengan pembayaran gaji April iaitu pada 25 April ini,” katanya dalam kenyataan hari ini.

Ismail Sabri berkata, bantuan khas itu membabitkan peruntukan sebanyak RM923 juta dan akan memanfaatkan lebih dua juta penjawat awam dan pesara.

“Pengumuman pemberian Bantuan Khas Kewangan Aidilfitri pada tahun ini dibuat lebih awal sebagai satu langkah keprihatinan kerajaan dalam membantu mereka membuat perancangan awal dan persiapan bagi menyambut Aidilfitri.

“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada Keluarga Malaysia,” katanya.

Katanya, kerajaan berharap dengan pemberian Bantuan Khas itu dapat meringankan beban kewangan kepada penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Lanjut Tangguh Solat Berjemaah, Jumaat

KOTA KINABALU: Majlis Fatwa Negeri Sabah menangguh solat berjemaah dan Jumaat di masjid serta surau berikutan pelanjutan tempoh Perintah Kawalan Pergerakan Bersyarat (PKPB) sehingga 26 Mei ini.

Mufti Sabah, Datuk Bungsu @ Aziz Jaafar berkata, keputusan itu dibuat selepas mengambil kira asas syarak dan maqasid syariah demi kemaslahatan dan kebaikan umat Islam.

Katanya, Majils Fatwa Negeri Sabah turut memutuskan menangguhkan solat Jumaat pada 15 Mei dan 22 Mei ini.

“Keputusan ini juga membabitkan solat sunat Aidilfitri sama ada jatuh pada 23 atau 24 Mei ini tertakluk kepada keputusan Penyimpan Mohor Besar Raja-Raja.

“Ahli kariah disunatkan menunaikan solat hari raya di rumah masing-masing.

“Selain itu, umat Islam di Sabah dikehendaki merujuk garis panduan yang pernah dikeluarkan pihak berwajib,” katanya dalam kenyataan.

Katanya, pihaknya akan mengeluarkan kenyataan mengenai garis panduan hari raya dalam waktu terdekat.

Dalam pada itu, Bungsu juga menjelaskan sama ada tempoh pelanjutan atau sebaliknya dilaksanakan akan mengambil kira nasihat kerajaan negeri Sabah dan Kementerian Kesihatan Malaysia (KKM).- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Orang Ramai Tidak Dibenarkan Berkunjung Ke Pusat Beli Belah Melebihi Satu Jam

KOTA KINABALU: Bermula pada 25 Mei 2021 orang ramai yang ingin berkunjung ke pusat beli, Hypermarket, Supermarket, Mini Market, kedai runcit dan sebagainya tidak dibenarkan melebihi satu jam.

Menteri Kerajaan Tempatan dan Perumahan Datuk Seri Masidi Manjun berkata, Pihak Berkuasa Tempatan dikehendaki untuk menetapkan maksimum, bilangan pengunjung iaitu 50 peratus kapasiti ruang yang mana hanya 200 kaki persegi untuk seorang pelanggan.

“Prosedur Operasi Standard (SOP) ini akan berkuatkuasa pada 25 Mei ini,” katanya dalam satu kentayaan di sini, semalam.

Dalam pada itu katanya, pada 23 Mei 2021, Sabah mencatatkan satu kluster baharu iaitu Kluster Jalan Mangga di Kota Kinabalu yang dikesan pada 18 Mei 2021 melalui saringan bergejala.

Katanya, kes indeks merupakan seorang lelaki, 69, dari Kionsom Inanam dan mengalami gejala demam sebelum disahkan positif RTK Antigen di klinik swasta.

“Hasil siasatan awal, kes indeks dipercayai mendapat jangkitan ketika menghadiri majlis hari jadi di Restoran Little Nanyang Bakuteh Kolombong, Jalan Mangga pada 13 Mei 2021.

“Susulan kes itu, saringan kontak mendapati 13 lagi kes positif melibatkan ahli keluarga dan generasi kedua, menjadikan jumlah kumulatif sebanyak 14 kes. Pasukan kawalan masih giat menjalankan aktiviti pengesanan,” katanya.

Sementara itu katanya, jumlah kes positif baharu COVID-19 pada 23 Mei 2021 adalah sebanyak 136 kes, menjadikan jumlah kumulatif sebanyak 60,378 kes. Dua kes kematian direkodkan iaitu di Lahad Datu dan Putatan.

Selain itu katanya, Kerajaan Negeri bersetuju melaksanakan Perintah Kawalan Pergerakan Diperketatkan (PKPD) di Taman Abaka, Ladang Table, Tawau berkuat kuasa 25 Mei sehingga 7 Jun 2021 selaras dengan keputusan Kerajaan Persekutuan.

“PKPD dilaksanakan berikutan Sehingga kini, terdapat 37 kes positif COVID-19 telah direkodkan hasil daripada 135 ujian saringan yang telah dilakukan.

“Kerajaan Negeri juga bersetuju menamatkan PKPD di Kampung Keramat, Semporna, Sabah pada 24 Mei 2021 seperti yang dijadualkan selaras dengan keputusan Kerajaan Persekutuan,” katanya. – Utusan Borneo


Tawau Tersenarai Tangga Pertama Jenayah Penyeludupan Di Sabah

TAWAU, 27 Ogos: Daerah Tawau tersenarai di tangga pertama kes penyeludupan tertinggi di Sabah.

Komander Pasukan Polis Marin (PPM) Wilayah 4 Sabah, ACP Mohamad Pajeri Ali berkata, perkara itu berdasarkan faktor kedudukan geografi Tawau, yang terletak bersempadan dengan Indonesia.

“Selain permintaan tinggi (barang subsidi) dari Indonesia, sempadan terlalu dekat dan aktiviti penyeludupan boleh melalui laut atau setanah iaitu dengan Pulau Sebatik, Malaysia (dikenalpasti) menjadi transit kepada aktiviti penyeludupan,” katanya kepada pemberita selepas meninjau sempadan Tawau-Indonesia bersama wakil Kementerian Perdagangan Dalam Negeri dan Hal Ehwal Pengguna, hari ini.

Mohamad Pajeri berkata, faktor permintaan tinggi serta sempadan yang dekat memberi cabaran besar kepada pasukan keselamatan menangani penyeludupan.

PPM mengesan terdapat lebih 10 lorong tikus di darat digunakan untuk aktiviti penyeludupan selain empat laluan seludup di sungai.

Setakat Januari hingga awal Ogos ini, terdapat 70 kes tangkapan direkodkan PPM dengan nilai rampasan kira-kira RM17 juta berbanding tempoh sama tahun lepas mencatatkan 15 kes serta RM5 juta rampasan. Peningkatan ketara tangkapan itu hasil kerjasama antara PPM dan KPDNHEP.

“Bekalan tong gas memasak antara banyak yang seludup bukan setakat di Tawau tapi seluruh Sabah termasuk di Kota Kinabalu dan Kudat,” katanya lagi.

Sementara itu, Ketua Penolong Pengarah Kanan KPDNHEP, Aris Mamat berkata tinjauan bersama PPM Sabah pada hari ini ke Sungai Melayu, sebagai persediaan bagi mesyuarat duahala antara PPM bersama KPDNHEP pada 6 hingga 8 Sept, bagi meneruskan kerjasama erat dalam membanteras ketirisan di laut barangan subsidi Malaysia ke negara jiran.

“Kita tidak ada aset di laut, jadi kita minta tolong PPM, selain itu kita meminta bantuan Agensi Penguatkuasaan Maritim Malaysia (APMM) bagi membanteras ketirisan di laut.

“Bagi di darat, kita sendiri melakukan pemantauan di seluruh Malaysia dan terdapat banyak kejayaan direkodkan termasuk rampasan serta menggagalkan penyelewengan cecair tong gas memasak bersubsidi,” katanya lagi.


2 remaja disyaki seludup 9 migran ditahan

TAWAU: Taktik sepasukan anggota Pasukan Polis Marin (PPM) menggunakan bot samaran berjaya membongkar kegiatan penyeludupan migran di kawasan perairan Pelabuhan Tawau, petang semalam.

Dalam kejadian 3 petang itu, Unit Risikan Marin (URM) yang membuat pemantauan dan risikan mengesan sebuah bot laju dalam keadaan mencurigakan dari arah Sungai Haji Kuning, Sebatik memecut laju menuju ke Pelabuhan Tawau.

Komander PPM Wilayah 4 Sabah, Asisten Komisioner Mohamad Pajeri Ali, berkata berikutan itu anggota PPM menahan bot laju terbabit yang dikendalikan remaja tempatan berumur 18 tahun dan kru bot tanpa dokumen berusia 16 tahun.

Katanya, ketika pemeriksaan terdapat sembilan penumpang terdiri lima lelaki dan empat wanita, termasuk dua kanak-kanak yang semuanya berumur sembilan hingga 73 tahun.

“Siasatan lanjut kemudian mendapati semua mereka adalah pendatang asing tanpa izin (PATI) warga Indonesia, dipercayai cuba memasuki daerah ini tanpa dokumen pengenalan atau pasport perjalanan yang sah,” katanya menerusi kenyataan di sini, hari ini.

Mohamad Pajeri berkata, kedua-dua remaja yang berperanan sebagai juragan dan kru bot ditahan kerana disyaki terbabit dalam aktiviti penyeludupan migran dan mereka bersama sembilan PATI dibawa dibawa ke Markas Operasi PPM Tawau untuk tindakan lanjut.

“Turut dirampas ialah bot bersama satu unit enjin sangkut jenis Yamaha 60 kuasa kuda (hp) dianggarkan berjumlah RM28,000 dan kes disiasat mengikut Akta Antipemerdagangan Orang dan Antipenyeludupan Migran (ATIPSOM) 2007 (Pindaan 2010),” katanya.

Dalam operasi berasingan jam 4.40 petang semalam, anggota PPM Tawau menjalankan tugas Op Gelora Khas di perairan Pelabuhan Tawau memeriksa dua individu, masing-masing remaja tempatan berumur 17 tahun dan lelaki warga asing berumur 40 tahun yang menaiki sebuah bot laju.

Mohamad Pajeri berkata, pemeriksaan menemui satu straw plastik berisi ketulan hablur jernih disyaki syabu bersama kepingan foil untuk menghisap dadah berkenaan dalam beg sandang salah seorang suspek sebelum mereka ditahan untuk siasatan mengikut Seksyen 12(2) Akta Dadah Berbahaya 1952. – Berita Harian


Jenayah Rentas Sempadan Di ESSZONE Menurun Sejak Esscom Ditubuhkan

LAHAD DATU, 1 Julai – Pewujudan Kawasan Keselamatan Khas Pantai Timur Sabah (Esscom) di Zon Selamat Timur Sabah (Esszone) membawa impak positif dengan penurunan kadar jenayah rentas sempadan berbanding sebelum penubuhannya.

Ketua Menteri Sabah, Datuk Seri Mohd Shafie Apdal berkata Esscom merupakan mekanisme penting dalam menerajui jentera hadapan keselamatan di  daerah dan sekitar perairan Esszone yang sentiasa  terdedah  kepada ancaman.

“Adanya Esscom turut memberi keyakinan kepada rakyat mengenai peningkatan tahap keselamatan di Sabah dan keharmonian rakyat terjamin.

Kehadiran Esscom juga sekali gus merupakan gambaran bahawa kerajaan berusaha menangani masalah  keselamatan di negeri ini,” katanya.

Beliau berkata demikian dalam teks ucapan yang dibacakan Pembantu Menteri kepada Ketua Menteri, Arifin Asgali sempena majlis perjumpaan penjawat awam persekutuan sempena sambutan Hari Raya Aidilfitri  Esscom di sini, hari ini.

Sementara itu, Mohd Shafie berkata media memainkan peranan penting memberikan maklumat tepat dan cepat kepada rakyat.

Katanya, berita yang disampaikan itu  juga perlu bersifat memupuk keamanan, menjaga keharmonian, mengelakkan konflik sekali gus menentang berita palsu yang boleh menimbulkan ancaman kepada negara.

“Pihak media haruslah membina satu pemahaman umum mengenai prinsip utama pihak keselamatan dalam melaksanakan operasi keselamatan.

Misalnya, berita perintah berkurung yang dikuatkuasakan  di kawasan Esszone (penyampaiannya) haruslah difahami umum tentang tujuan pelaksanaannya,” katanya lagi.

Dalam pada itu, Komander Esscom, Datuk DCP Hazani Ghazali menyarankan media seeloknya  membuat pengesahan dengan pihak berkuasa tempatan sebelum suatu isu disebarkan kepada umum.

“Janganlah ada pihak-pihak yang memanipulasi isu keselamatan sehingga menimbulkan rasa takut dan tidak selesa di kalangan rakyat,” katanya lagi.


‘Anwar Inspirasi Saya’, Afdlin Shauki Sertai PKR

KUALA LUMPUR: Pelakon dan pelawak Afdlin Shauki yang telah menyertai PKR, menyebut presidennya, Anwar Ibrahim, sebagai inspirasi utama bagi keputusannya mendaftar dengan parti itu.

Kata Afdlin kepada Astro Awani, sifat kepemimpinan Anwar dan kesediaan beliau untuk memaafkan membuatkannya tertarik untuk menyertai PKR.

“Anwar tidak pernah lelah dalam perjuangannya, begitu dedikasi dan komited untuk membela rakyat di sebalik kesengsaraan yang beliau dan keluarga lalui.

“Nilai yang ada dalam diri Anwar itu membuatkan saya tidak fikir panjang untuk menyertai PKR,” kata Afdlin, 49, kepada portal itu.

Afdlin, yang juga bekas juri rancangan realiti TV popular “Raja Lawak Astro”, juga memuji PKR sebagai parti yang menjaga semua kaum, walaupun mempunyai pemimpin Melayu.

Bulan lalu, Afdlin berkata, beliau merancang untuk menyertai bidang politik untuk membantu industri kreatif tempatan dan penggiatnya dengan lebih berkesan.

Menurut Awani, Anwar akan mengumumkan penyertaan Afdlin dan penyanyi rap Altimet dalam PKR esok.

Pada 2012, Afdlin dilaporkan menyertai Umno dengan harapan mendapatkan lebih banyak sokongan bagi kerajaan Barisan Nasional (BN) yang ketika itu dipimpin Najib Razak.

“Saya selalu menyokong Umno dari luar dan boleh dikatakan ia bukan lagi rahsia, sokongan saya kepada Umno,” kata beliau, lapor The Star ketika itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah : “Insya-Allah 40 Peratus Calon Muda” – Shafie Apdal

KINABATANGAN: Parti Warisan Sabah (Warisan) akan mempertimbangkan cadangan 40 peratus calon muda dalam Pilihan Raya Negeri (PRN) Sabah.

Presiden Warisan, Datuk Seri Mohd Shafie Apdal berkata, pihaknya akan meneliti cadangan menampilkan calon yang terdiri daripada kalangan belia.

“Insya-Allah kita akan lihat. Memang ada potensi (belia-belia). Sebenarnya parti Warisan pun sebahagian besar orang-orang muda (seperti) Ginger Phoong Jin Zhe baru 30-an, Junz Wong baru 30-an , Datuk Peter baru 40-an… Datuk Darrel baru 42.

“Kita dalam Warisan ini sudah lama di antara parti dalam Malaysia yang mempunyai penyertaan orang-orang muda,” katanya dalam sidang media di sini pada Selasa.

Menurut Shafie, selain kriteria usia yang muda, calon-calon PRN kelak juga haruslah berkebolehan termasuk faktor utama lain iaitu mampu meraih kemenangan serta tidak melompat parti.

“(Faktor) satu mesti menang, yang keduanya jangan melompat (parti)… tidak ada ertinya kita menang lepas itu melompat,” tegas beliau lagi.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Biodata Tan Sri Muhyiddin Yassin

Isteri: Puan Sri Noorainee Abdul Rahman

Ahli Parlimen Pagoh, Johor sejak 1978

10 April 2009 – 11 Ogos 2013 – Menteri Pelajaran

26 Mac 2009 – 26 Februari 2016 – Timbalan Pengerusi Barisan Nasional

26 Mac 2009 – 26 Februari 2016 – Timbalan Presiden UMNO

19 Mac 2008 – 9 April 2009 – Menteri Perdagangan Antarabangsa dan Industri

27 Mac 2004 – 18 Mac 2008 – Menteri Pertanian dan Industri Asas Tani

15 Disember 1999 – 26 Mac 2004 – Menteri Perdagangan Dalam Negeri dan Hal Ehwal Pengguna

4 Mei 1995 – 14 Disember 1999 – Menteri Belia dan Sukan

* 1970 – Memulakan kerjaya sebagai Penolong Setiausaha Kerajaan Johor Darul Ta’zim (Bahagian Latihan dan Biasiswa)

* 1971 – Dilantik Bendahari UMNO Muar-Pagoh

* 1974 – Ketua Pemuda UMNO Pagoh/ Setiausaha pemuda UMNO Johor

* 1978 – Ahli Parlimen Pagoh.

* 1982 -Timbalan Ketua UMNO Bahagian Pagoh

* 1986 – Menteri Besar Johor ke-13

* 1985 – Ahli Majlis Tertinggi UMNO

* 1993 – Menang Naib Presiden UMNO

* 1996 – Gagal pertahankan jawatan Naib Presiden UMNO

* 2000 – Menang semula pemilihan Naib Presiden UMNO, undian ketiga tertinggi.

* 2009 – Timbalan Presiden UMNO dan Timbalan Pengerusi Barisan Nasional

* 2016 – Digantung jawatan Timbalan Presiden UMNO berikutan isu 1Malaysia Development Berhad (1MDB).

* Jun 2016 – Dipecat sebagai Timbalan Presiden UMNO.

* September 2016 – Antara pengasas Parti Pribumi Bersatu Malaysia (BERSATU) dan dilantik sebagai Presiden.

* 13 Julai 2017 – dilantik sebagai Timbalan Presiden dalam struktur baharu Majlis Presiden Pakatan Harapan.

* 22 Ogos 2017 – Dilantik Pengerusi Pakatan Harapan Johor

* 29 Februari 2020 – Diumumkan sebagai Perdana Menteri kelapan


Konon Tempah Makanan Untuk Family, ‘Runner’ Tanggung Rugi Rupanya Kena ‘Prank’

Keghairahan segelintir masyarakat dunia untuk berkongsikan rakaman-rakaman ‘prank’ di media sosial pastinya dapat menghiburkan penonton. Namun, ramai yang tidak sedar bahawa terdapat implikasi negatif daripada penularan rakaman-rakaman prank terdahulu. Ia turut memberi pengaruh yang tidak baik terutamanya kepada golongan kanak-kanak.

Seperti yang dikongsikan di laman Twitter, seorang penghantar makanan telah dipercayai ditipu oleh pelanggan yang telah membuat tempahan dengan kuantiti yang banyak. Setelah diamati mesej perbualan tersebut, disyaki pelanggan berkenaan merupakan seorang kanak-kanak.

Mengikut rekod tempahan, pelanggan tersebut telah menempah udang keju sebanyak 50 yang kesemuanya berjumlah Rp525.000.

Kononnya, makanan sebanyak itu ditempah untuk dimakan bersama keluarga dalam satu pertemuan.

Pelanggan itu juga turut menghubungi penghantar makanan tersebut bagi mengesahkan bahawa terdapat ramai orang yang akan menjamu juadah tersebut.

Namun, setelah makanan tersebut telah sampai, dia memberitahu bahawa semua itu  hanyalah sekadar gurauan. Tanpa rasa serba salah, dia mengulangi bahawa semua tempahan itu hanya dibuat untuk ‘prank’.

“Its all just prank, semua prank hehe”

Ekoran sikap tidak bertanggungjawab tersebut, komuniti setempat meminta pengguna media sosial untuk menjejaki pelanggan itu. Perkara ini adalah kerana perbuatan berkenaan telah merugikan pihak penghantar makanan.

Rata-rata netizen nampaknya berang dengan tindakan pelaki tersebut yang telah merugikan penghantar makanan yang terpaksa menanggung kos makanan itu.

“Walaupun dia cumalah kanak-kanak, saya mahu menampar mukanya”

“Ini sudah keterlaluan, orang sedang mencari rezeki tetapi diperlakukan begini”

“Tidak tahu bagaimana susahnya mencari wang”


Masa Untuk Bangunkan Sabah Dengan ‘Strategi Baharu’ – Bung Moktar

KOTA KINABALU: Ketua Umno Sabah, Bung Moktar Radin mengulangi komitmen partinya untuk menjaga keutuhan kerajaan Gabungan Rakyat Sabah (GRS), walaupun Umno kembali menerajui kerajaan persekutuan.

Bung, yang juga timbalan ketua menteri, berkata tiba masanya untuk membangunkan Sabah dengan “strategi baharu”.

“Umno Sabah berjanji memberikan sokongan penuh, (tetapi) kita perlu duduk dan berbincang dengan Ketua Menteri (Hajiji Noor) untuk mengatur strategi baharu bagi pembangunan di Sabah,” katanya kepada FMT ketika ditanya apakah partinya akan terus mempertahankan Hajiji, yang merupakan ketua Bersatu negeri, untuk kekal sebagai ketua menteri.

Mengenai dakwaan Umno Sabah akan melakukan gerakan serupa seperti rakan gabungan persekutuannya yang membangkitkan isu status quo, beliau berkata: “Bagi saya, komen-komen itu terlalu awal untuk dibincangkan.

“Ini kerana Umno Sabah dengan jelas memberikan komitmen kami akan mempertahankan GRS dengan apa cara sekalipun.

“GRS adalah platform yang baik dan perlu dipertahankan. Umno Sabah sentiasa menghormati mandat rakyat dan kami akan terus bekerjasama dengan semua pihak di bawah GRS.”

Penganalisis politik sebelum ini berkata, Umno Sabah mungkin mengintai kerusi ketua menteri, jika parti itu menggantikan Bersatu sebagai kuasa utama di peringkat persekutuan, walaupun jaminan berulang kali dari Bung yang partinya akan kekal bersama GRS.

Sementara itu, ketika mengucapkan tahniah kepada Ismail, Bung berkata, fakta bahawa Umno akan kembali berkuasa di Putrajaya disebabkan usaha kepimpinan parti itu, terutama Presidennya, Ahmad Zahid Hamidi.

“Kami telah berusaha dan berserah kepada Allah, dan akhirnya, Allah mengabulkan doa kami.

“Tetapi, saya mendesak supaya kekuatan ini digunakan untuk menyatukan rakyat Malaysia, di samping membangunkan negara dan menangani isu-isu yang disebabkan Covid-19,” katanya.

Bung berkata, Ismail juga memahami isu membelenggu Sabah yang memerlukan banyak bantuan daripada kerajaan persekutuan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


956 Badan Keagamaan, Sekolah Bukan Islam Di Sabah Terima Bantuan Kewangan

KOTA KINABALU, 18 Okt: Sebanyak 956 badan keagamaan dan sekolah bukan Islam di Sabah menerima bantuan kewangan daripada kerajaan negeri pada tahun ini, kata Ketua Menteri Sabah Datuk Seri Mohd Shafie Apdal.

Beliau berkata 665 penerima terdiri daripada badan keagamaan termasuk gereja pelbagai denominasi, tokong serta kuil, manakala 291 lagi melibatkan Sekolah Menengah Jenis Kebangsaan (SMKJ), Sekolah Rendah Jenis Kebangsaan Cina (SJKC) serta Missions Schools termasuk sekolah-sekolah tadika bukan Islam.

“Kerajaan negeri telah menaikkan jumlah bantuan kepada badan-badan keagamaan dan sekolah bukan Islam daripada hanya RM32 juta sejak sekian lama kepada RM35 juta pada tahun ini,” katanya ketika berucap sempena majlis penyerahan bantuan kewangan kepada badan-badan keagamaan dan sekolah-sekolah bukan Islam, di sini hari ini.

Katanya melalui Jawatankuasa Pemeriksa, bantuan itu memberikan keutamaan kepada bangunan sekolah dan rumah-rumah ibadat yang daif dan pengurusannya kurang mampu dari segi kewangan serta terletak di luar bandar.

Shafie berkata terdapat rumah ibadat dan sekolah-sekolah yang menghadapi masalah serangan anai-anai, sistem pendawaian elektrik yang usang dan perlu diganti serta keadaan tandas yang uzur dan tidak dapat menampung jumlah murid yang semakin meningkat.


Tidak Tahan Mak & Ayah Kerap Bertengkar, Budak 11 Tahun Maut Selepas Terjun Dari Tingkat 39

Seorang kanak-kanak perempuan berusia 11 tahun terjun dari tingkat 39 bangunan kediamannya pada 26 November lalu kerana tidak tahan dengan ibu bapanya yang selalu bertengkar.

Keluarga berkenaan tinggal di sebuah pangsapuri di barat Hanoi. Pasangan itu mempunyai pekerjaan yang bagus dengan pendapatan tinggi.

Namun kebelakangan ini mereka kerap bergaduh membuatkan kanak-kanak itu berasa sedih.

Pada malam 25 November 2019, ibu bapanya bertengkar sehingga menjerit dan menghempas pintu. Keadaan itu membuatkan mangsa menangis sepanjang malam.

Pagi keesokkan harinya, si ibu terdengar bunyi dentuman yang kuat, tetapi kemarahannya terhadap suami masih membara.

Ditambah pula dengan rasa pening kepala, lalu dia terlelap semula selepas memeriksa waktu pada ketika itu.

Tidak beberapa lama kemudian, si ibu bangun dan memanggil anaknya untuk bersarapan. Namun panggilan itu tidak berjawab.

Dia pergi menjenguk anaknya di bilik, tetapi tiada kelibat anaknya kelihatan dan hanya tingkap bilik yang terbuka.

Dalam masa yang sama wanita itu terdengar bunyi riuh di tingkat bawah dan ternampak anaknya terbaring berlumuran darah.

Mangsa yang memakai pakaian sekolah ditemui sudah tidak bernyawa dengan percikan darahnya di sekitar kawasan kejadian.

Sepasang selipar dan gambar keluarganya turut ditemui di tepi tingkap bilik.

Selepas ternampak anaknya berada di bawah, si ibu terus segera berlari ke tingkat bawah menggunakan tangga kerana tidak mahu menunggu lif.

Sebaik tiba di tempat kejadian, dia memeluk anaknya dan menangis pilu.

Bapa mangsa tiba di lokasi kejadian setengah jam kemudian selepas dimaklumkan mengenainya. Pasangan itu menangis meratapi kematian mangsa.

Mayat mangsa dibawa ke hospital untuk tindakan lanjut.

Sumber: China Press, World of Buzz


Otai Reformis Desak Dr M Tetapkan Tarikh Serah Jawatan Pada Anwar Ibrahim

Kuala Lumpur: Kumpulan aktivis reformasi, Otai Reformis menggesa Perdana Menteri Dr Mahathir Mohamad menetapkan satu tarikh untuk beliau menyerahkan jawatan perdana menteri kepada Presiden PKR, Anwar Ibrahim kerana dia didakwa tidak mematuhi manifesto pilihan raya Pakatan Harapan.

Pengerusi Dr Idris Ahmad berkata walaupun pengerusi PPBM itu berjanji akan menyerahkan jawatan tersebut dalam tempoh 2 tahun, tetapi Mahathir perlu menetapkan satu garis masa agar masyarakat dan pelabur lebih yakin akan masa depan kerajaan.

“Kenyataan Mahathir baru-baru ini, satu tempat beri kenyataan lain dan di satu tempat lagi kenyataannya pula lain. Ini meragukan,” katanya pada sidang media di sebuah restoran hari ini.

Beliau juga menarik perhatian kepada perasaan masyarakat terhadap pentadbiran sekarang dalam setahun ini.

“Jadi berapa lama kita akan menunggu? Sekurang-kurangnya kena ada garis masa, jadi pelabur atau masyarakat akan tahu jika hendak membuat pelaburan dan sebagainya.”

Menerusi persefahaman dalam kalangan pimpinan PH, Anwar akan diangkat sebagai perdana menteri ke-8.

Ketua Setiausaha PH, Datuk Saifuddin Abdullah pada 3 Januari lalu berkata, perjanjian PH sebelum PRU-14 tidak menetapkan suatu tempoh masa untuk Anwar mengambil alih jawatan perdana menteri daripada Mahathir. – FMT


Op Selamat : Kemalangan Jalan Raya Di Sabah Meningkat Tahun Ini

KOTA KINABALU, 10 Mei : Kes kemalangan jalan raya sempena Op Selamat 18/22 di Sabah meningkat pada tahun ini iaitu sebanyak 508 kes berbanding hanya 472 kes tahun lepas.

Pesuruhjaya Polis Sabah Datuk Idris Abdullah berkata jumlah itu meningkat sebanyak tujuh peratus atau 37 kes sepanjang Op Selamat yang berakhir pada 8 Mei lepas sempena sambutan Aidilfitri kali ini.

“Bagaimanapun kes kemalangan maut menunjukkan penurunan iaitu hanya enam kes direkodkan tahun ini berbanding 14 kes tahun lepas,” katanya dalam kenyataan di sini hari ini.

Idris berkata sepanjang tempoh 10 hari Op Selamat bermula 29 April itu, Polis Sabah turut mengeluarkan sebanyak 16,376 saman atas pelbagai kesalahan berbanding 16,969 saman tahun lepas.

Beliau berkata sebanyak RM65,300 kompaun juga dikutip sepanjang tempoh berkenaan manakala 33 kes tangkapan melibatkan beberapa kesalahan antaranya melibatkan kesalahan Akta Pengangkutan Jalan (30 kes), Akta Kanun Keseksaan (dua kes) dan Akta Pendaftaran Negara (satu kes).

“Walaupun Op Selamat 18/22 telah berakhir, pihak polis akan terus mengambil pendekatan yang maksimum berkaitan keselamatan lalu lintas dengan penguatkuasaan dan pemantauan akan diteruskan bagi memastikan kadar kemalangan di Sabah menurun,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak 8 Tahun Dirogol Selepas Diumpan Gula-Gula Di Jalan Tuaran Bypass

KOTA KINABALU: Seorang lelaki disyaki merogol seorang kanak-kanak perempuan berusia lapan tahun selepas mengumpan mangsa dengan gula-gula, berhampiran Jalan Tuaran Bypass, di sini, kelmarin.

Dalam kejadian kira-kira jam 8.30 pagi, mangsa dikatakan keluar berseorangan untuk pergi ke rumah mak cik yang terletak kira-kira 100 meter dari rumahnya.

Namun ketika dalam perjalanan balik, suspek berusia 25 tahun didakwa menahan kanak-kanak itu dan meminta mangsa mengikutnya dengan memberikan gula-gula.

Ketua Polis Daerah Kota Kinabalu, Asisten Komisioner Habibi Majinji, berkata suspek didakwa membawa mangsa ke sebuah pondok di kawasan hutan terletak kira-kira 300 meter dari rumah kanak-kanak itu.

Setiba di lokasi kejadian, katanya, mangsa yang ketakutan dikatakan menangis dan mahu pulang ke rumah.

Bagaimanapun, beliau berkata, suspek didakwa menghalang mangsa termasuk dengan menggunakan sebilah pisau, sebelum merogol kanak-kanak berkenaan.

“Mangsa kemudian dibenarkan balik dengan diberi wang sebanyak RM5 dan diarahkan supaya tidak memberitahu kejadian itu kepada bapanya.

“Namun setiba di rumah, mangsa terus menceritakan kejadian menimpanya kepada ahli keluarga sebelum laporan polis dibuat pada hari sama.

“Sebaik saja menerima laporan, polis terus menjalankan siasatan, manakala kanak-kanak itu turut dirujuk kepada doktor pakar yang kemudian mengesahkan ada kesan koyakan baharu di kemaluan mangsa.

“Polis berjaya menahan suspek di kawasan Wisma YLY, Inanam, semalam, sekali gus merampas barang kes berkaitan.

“Hasil soal siasat, suspek mengaku merogol mangsa, malah keputusan ujian saringan awal air kencing juga menunjukkan lelaki itu positif methamphetamine,” katanya.

Habibi berkata, suspek kini direman hingga 3 Disember depan bagi membantu siasatan kes mengikut Seksyen 376 Kanun Keseksaan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Bumi Kuat 7.1 Di Filipina

MANILA: Gempa bumi bermagnitud 7.1 menggegarkan Filipina pada Khamis, lapor Kajian Geologikal Amerika Syarikat (USGS).

Gegaran itu juga menyebabkan amaran tsunami diaktifkan, tetapi ia ditarik semula dua jam kemudian.

Gegaran itu dikesan 63.3 kilometer (km) timur Pondaguitan di Mindanao, pulau kedua terbesar negara itu.

Kejadian berlaku kira-kira 1.45 pagi waktu tempatan dan dikesan pada kedalaman 65 km.

Filipina yang terletak dalam lingkungan Lingkaran Api Pasifik itu sering dilanda gempa bumi.

Lingkaran itu berada pada jajaran antara Jepun sehingga melepasi kawasan basin Pasifik. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Surau Kampung Nelayan Tengah, Sandakan Musnah Terbakar

SANDAKAN: Surau Nurul Iman musnah dalam  kebakaran di Kampung Nelayan Tengah, Batu 10 Jalan Sungai Batang di sini semalam tadi.

Menurut Penguasa Bomba dan Penyelamat zon Sandakan Anddre Andrew, Balai Bomba dan Penyelamat Sandakan menerima panggilan kecemasan pada jam 9.52 malam.

Empat buah jentera yang diketuai Penolong Penguasa Bomba Hairi Otuh bersama 13 orang anggota Bomba respon ke tempat kejadian melalui jarak 18 KM, katanya lagi.

Ketua Operasi melapor kebakaran melibatkan sebuah surau jenis separuh kekal  musnah terbakar 100% manakala dapur surau jenis kekal terbakar 80%, kata Anddre.

Pasukan Bomba berusaha memadam dan mengawal kebakaran tersebut sehingga kawasan persekitaran diisytihar selamat daripada kemerbahayaan lain, tambah beliau.

“Operasi terkawal pada jam 10.36 malam dan tamat sepenuhnya pada jam 11.17 malam. Tiada kecederaan dan kematian dilaporkan,” kata Anddre.

Pihak Bomba akan menjalankan siasatan untuk mengenalpasti punca kebakaran dan kerugian, kata Anddre.


Kalau Tidak Hilang, Duit Hasil GST Itu Ada Di Mana – PM

PUTRAJAYA: Kerajaan perlu mengetahui di mana wang berjumlah RM19.4 bilion daripada hasil kutipan Cukai Barang dan Perkhidmatan (GST) sekiranya betul dana itu tidak hilang seperti dapatan Jawatankuasa Kira-kira Wang Negara (PAC).

Perdana Menteri, Tun Dr Mahathir Mohamad, berkata sekiranya kerajaan berjaya menemukan semula wang itu bermakna dapatan PAC adalah benar.

“Kalau dia (PAC) kata duit tidak hilang, kita hendak tengok duit ada di mana.

“Kalau kita dapat jumpa balik duit itu dia tak hilanglah, kalau kita tak jumpa, dia (duit) hilanglah,” katanya pada sidang media selepas Mesyuarat Majlis Pimpinan Tertinggi Parti Peribumi Bersatu Malaysia (BERSATU) di sini hari ini.

PAC hari ini mengesan berlaku perlanggaran prosedur pemindahan wang berjumlah RM19.4 bilion daripada hasil kutipan GST apabila ia tidak dipindahkan ke Kumpulan Wang Pembayaran Balik GST seperti ditetapkan.

Pengerusi PAC, Datuk Dr Noraini Ahmad, berkata bagaimanapun dana itu tidak hilang, tetapi dipindahkan ke Akaun Hasil Disatukan dan digunakan untuk membiayai perbelanjaan mengurus dan pembangunan.

Beliau berkata berdasarkan keterangan 10 saksi prosiding berhubung tuntutan tunggakan bayaran balik GST mendapati hasil cukai itu tidak dipindahkan ke Kumpulan Wang Pembayaran Balik GST.

PAC membentangkan Laporan PAC Parlimen berhubung Tuntutan Tunggakan Bayaran Balik GST berjumlah RM19.4 bilion oleh Jabatan Kastam Diraja Malaysia (JKDM) di bawah Kementerian Kewangan.

Ogos tahun lalu, Menteri Kewangan, Lim Guan Eng di Dewan Rakyat dilaporkan menyatakan tuntutan bayaran balik GST berjumlah RM19.4 bilion ‘dirompak’ kerajaan terdahulu.

Noraini berkata, Seksyen 54(2) Akta GST 2014 dan Surat Ikatan Amanah Kumpulan Wang Bagi Pembayaran Balik GST menetapkan semua kutipan GST perlu diakaunkan terlebih dahulu dalam Kumpulan Wang Bagi Pembayaran Balik GST.

Katanya, PAC mendapati kerajaan terdahulu memasukkan semua hasil kutipan GST ke dalam Akaun Hasil Disatukan terlebih dahulu sebelum dipindahkan secara berperingkat apabila diperlukan.


Warisan Fokus Perkukuh Parti, Terbuka Bentuk Gabungan

KOTA KINABALU: Parti Warisan (Warisan) kekal dengan pendirian untuk memperkukuhkan parti terlebih dahulu sebelum membentuk sebarang kerjasama menjelang Pilihan Raya Umum Ke-15 (PRU-15).

Presiden Warisan, Datuk Seri Panglima Mohd Shafie Apdal berkata, parti itu sentiasa bersikap terbuka namun, keutamaan mereka pada masa ini adalah untuk memperkuatkan parti.

Beliau berkata, bukannya Warisan menutup pintu untuk bekerjasama namun, beliau mahu meneliti secara mendalam dengan parti mana mereka ingin bekerjasama.

“Saya tidak mahu kerjasama yang dibentuk melemahkan kita kerana apabila kita berada dalam blok pembangkang, kita berada dalam keadaan yang lemah jadi, kalau kita tidak memperkuatkan parti, kita akan ditekan.

“Saya kena bijak menguruskan parti dan memberi keutamaan kepada kepentingan rakyat dan negara ini.

“Sudah tiba masanya untuk kita melakukan reform dalam struktur politik negara bagi melihat perubahan di negara ini,” katanya selepas melancarkan Warisan Care di Ibu Pejabat Warisan hari ini.

Mengenai kemungkinan bergerak bersendirian, Mohd Shafie berkata, perkara itu belum diputuskan kerana Warisan mengambil pendekatan untuk mengukuhkan parti dahulu sebelum memikirkan tentang kerjasama dengan parti lain.

Menyentuh tentang kerjasama bersama Parti Ikatan Demokratik Malaysia (Muda), Ahli Parlimen Semporna itu berkata, sejak peringkat awal lagi beliau dan Syed Saddiq Syed Abdul Rahman bersetuju menandatangani memorandum persefahaman (MoU) untuk menjalin kerjasama namun, perkara itu tidak berjalan lancar.

Malah, beliau menasihatkan Syed Saddiq untuk memperkukuhkan partinya dan beliau akan terus fokus memperkukuhkan Warisan.

Ditanya mengenai Gabungan Rakyat Sabah (GRS) yang kini semakin besar, Mohd Shafie berkata, itu hak mereka memperluaskan penyertaan parti.

“Namun, jangan lupa dalam sejarah politik Sabah, negeri ini pernah diperintah oleh parti tunggal.

“Kita telah menyaksikan Parti Kebangsaan Sabah Bersatu (Usno) ditumbangkan oleh parti berbilang kaum iaitu Parti Bersatu Rakyat Jelata Sabah (Berjaya). Kemudian Berjaya ditumbangkan pula oleh Parti Bersatu Sabah (PBS) yang tidak mempunyai sebarang gabungan.

“Sejarah sudah tunjukkan parti tunggal boleh berjaya memerintah Sabah namun, sudah tentu kita perlu gabungan untuk memperkuatkan parti kerana kita memerlukan kerjasama orang Semenanjung Malaysia sebab kita berada dalam negara yang sama,” katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan Solat Aidiladha, Ibadat Korban Di Masjid & Surau

KOTA KINABALU: Kerajaan negeri memutuskan membenarkan solat sunat Aidiladha dan pelaksanaan ibadat korban dalam tempoh Perintah Kawalan Pergerakan (PKP).

Jurucakap perkembangan harian Covid-19 Sabah, Datuk Masidi Manjun berkata, bagi solat sunat Aidiladha, kerajaan negeri membenarkan pelaksanaan di masjid dan surau dengan jumlah satu pertiga daripada keluasan dewan utama solat atau 50 jemaah atau lebih rendah dengan syarat tertentu.

“Antara syarat utama ialah harus lengkap mengambil dua dos vaksin serta syarat lain yang ditetapkan oleh pihak berkuasa agama negeri.

“Namun keputusan ini tertakluk kepada situasi semasa pandemik Covid-19,” katanya dalam satu kenyataan media hari ini.

Mengenai garis panduan ibadat korban ketika PKP, Masidi berkata, ia dibenarkan kecuali kawasan diisytiharkan Perintah Kawalan Pergerakan Diperketatkan (PKPD).

“Bagaimanapun, ia juga bergantung kepada kelulusan pihak berkuasa negeri atas nasihat Kementerian Kesihatan Malaysia (KKM) dan Majlis Keselamatan Negara (MKN).

“Selain itu, antara lokasi penyembelihan yang dibenarkan ialah rumah sembelihan, rumah penyembelihan ruminan swasta yang berlesen, masjid dan surau dengan kelulusan pihak berkuasa agama negeri, pihak berkuasa tempatan (PBT), Jabatan Perkhidmatan Veterinar (JPV) serta Pejabat Kesihatan.

“Kawasan lapang seperti balai raya atau dewan yang bersesuaian dengan kebenaran PBT, JPV, Jabatan Hal Ehwal Agama Islam Negeri Sabah (JHEAINS) dan Pejabat Kesihatan Daerah juga dibenarkan.

“Permohonan di lokasi lain selain masjid atau surau perlu dibuat kepada JPV lebih awal,” katanya.

Masidi berkata, jumlah haiwan yang disembelih di masjid atau surau tidak lebih daripada lima ekor sehari kecuali kambing sebanyak 10 ekor.

“Pengecualian bilangan haiwan ini diberikan sekiranya diproses di rumah penyembelihan yang dibenarkan.

“Jumlah petugas yang dibenarkan tidak melebihi 20 orang sehari dengan syarat haruslah sihat tubuh badan dan lengkap menerima dua dos vaksin.

“Jamuan untuk petugas hanya dibenarkan secara dibungkus saja di mana aktiviti memasak di kawasan penyembelihan adalah tidak dibenarkan,” katanya.

Masidi berkata, agihan daging korban tidak dibenarkan di masjid atau surau sebaliknya dibuat oleh pihak berkaitan melalui cara penghantaran ke rumah masing-masing. – HMetro


Aidiladha: Sabah Tidak Benarkan Rumah Terbuka, Jamuan & Ziarah Kubur

KOTA KINABALU, 17 Julai : Aktiviti rumah terbuka, jamuan, kunjung-mengunjung dan ziarah tanah perkuburan tidak dibenarkan di Sabah sewaktu sambutan Aidiladha bagi membendung peningkatan kes COVID-19.

Menteri Kerajaan Tempatan dan Perumahan Sabah Datuk Masidi Manjun berkata bilangan jemaah masjid dan surau bagi Solat Sunat Aidiladha dikurangkan kepada satu pertiga ruang solat atau maksimum 30 jemaah atau yang mana lebih rendah.

“Bilangan pengendali sembelihan korban adalah dikurangkan kepada 15 orang sahaja dan semua aktiviti perayaan Aidiladha di lokaliti PKPD (Perintah Kawalan Pergerakan Diperketat) adalah tidak dibenarkan,” menurutnya dalam kenyataan malam ini.

Jurucakap COVID-19 Kerajaan Negeri Sabah itu berkata peningkatan mendadak kes direkodkan hari ini iaitu 647 kes berbanding 326 kes semalam adalah berpunca daripada saringan yang dilakukan terhadap kluster sedia ada.

Katanya saringan kluster sedia ada itu merekodkan 287 jangkitan iaitu 44.4 peratus daripada kes yang dicatatkan hari ini manakala saringan kontak rapat mengesan 220 kes baharu atau 34 peratus.

Beliau berkata saringan bersasar pula merekodkan 63 kes atau 9.7 peratus, saringan bergejala 47 kes atau 7.3 peratus dan selebihnya saringan kategori lain.

“Daerah Kota Kinabalu merekodkan kes tertinggi dengan jumlah kes baharu sebanyak 312 kes pada hari ini dan daripada jumlah tersebut, sebanyak 204 kes dikesan dari Kluster Tembok Kota Kinabalu di Penjara Kepayan,” katanya.

Masidi juga berkata satu kluster baharu direkodkan hari ini iaitu Kluster Jambatan Liawan di Keningau yang setakat ini mencatat 45 kes kumulatif merebak melalui jangkitan dalam komuniti.

“Penularan jangkitan kluster ini juga disyaki berpunca daripada pergaulan golongan remaja di kampung dan kemudian merebak kepada ahli keluarga melibatkan jangkitan dalam komuniti di Mukim Tuarid Taud dan Lingkudau di daerah Keningau,” katanya.

Beliau berkata kes indeks kluster itu merupakan seorang lelaki berusia 26 tahun yang dikesan positif COVID-19 dalam saringan bergejala pada 14 Julai lepas di sebuah klinik swasta di Keningau dan seramai 256 kontak telah disaring dalam kluster tersebut.

Masidi juga berkata 199 pesakit COVID-19 sembuh hari ini menjadikan jumlah kumulatif sembuh seramai 70,957 orang manakala 2,776 pesakit sedang menerima rawatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar kolej maut, kereta langgar pembahagi jalan di Tawau

TAWAU: Seorang pelajar Kolej Vokasional Lahad Datu maut selepas kereta yang dipandunya hilang kawalan sebelum melanggar pembahagi jalan di Batu 13 Jalan Apas, berhampiran Tapak Kekal Pengeluaran Makanan (TKPM), dekat sini petang tadi.

Dalam kejadian pada jam 2.10 petang itu, Mohammad Shahrul Nizam Husin, 18, yang memandu kereta jenis Honda City milik guru wanita yang turut bersamanya dikatakan dalam perjalanan dari bandar Tawau menuju ke Lahad Datu.

Ketua Polis Daerah Tawau, Asisten Komisioner Fadil Marsus, berkata siasatan awal mendapati kereta dipandu mangsa dipercayai hilang kawalan sebelum melanggar pembahagi jalan dan terbabas ke sebelah kiri jalan.

Beliau berkata, kereta mangsa kemudiannya turut berpusing beberapa kali lalu melanggar longkang sebelum menaiki cerun di bahagian bahu jalan.

“Akibat kemalangan itu mangsa tercampak keluar daripada kereta sebelum terjatuh ke dalam parit dan meninggal dunia di tempat kejadian.

“Guru wanita yang duduk di bahagian hadapan sebelah pemandu, tidak mengalami sebarang kecederaan,” katanya dalam kenyataan di sini hari ini.

Fadil berkata, siasatan lanjut mendapati mangsa yang berasal dari Kampung Segangan Lahad Datu itu tidak memakai tali pinggang keledar selain tidak memiliki lesen memandu.

“Mayat mangsa dihantar ke Jabatan Forensik Hospital Tawau untuk bedah siasat.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya. – Berita Harian


Kanak-Kanak Maut Jatuh Dari Tingkat Empat Flat Di Kota Kinabalu

KOTA KINABALU: Seorang kanak-kanak lelaki berusia lingkungan 7-tahun disahkan meninggal dunia akibat terjatuh daripada tingkat empat sebuah flat di kawasan Kota Kinabalu, pukul 8:26 malam tadi.

Kanak-kanak berkenaan dijaga dan tinggal bersama neneknya yang berusia 52 tahun sejak empat tahun lepas.

Ketua Polis Daerah Kota Kinabalu, ACP Habibi Haji Majinji memaklumkan fakta kes tersebut kepada wartawan RTM ketika dihubungi.

Menurutnya, siasatan awal mendapati, ketika kejadian, nenek mangsa berada di tandas dan mendengar jiran di bawah rumah mereka menjerit seorang budak telah terjatuh.

Dia kemudian keluar ke ruang beranda dapur dan mendapati cucunya terjatuh. Pegawai perubatan daripada Hospital Queen Elizabeth II yang memeriksa keadaan mangsa, mengesahkan kanak-kanak tersebut telah meninggal dunia di lokasi kejadian.

ACP Habibi turut memaklumkan, ibu dan bapa mangsa menyewa di rumah berlainan dan bekerja sebagai pembersih awam.

Sumber /Foto : Ketua Polis Daerah Kota Kinabalu, ACP Habibi Haji Majinji


Covid-19: Pesakit Pulih Paling Ramai Keluar Hospital Hari Ini

PUTRAJAYA: Kementerian Kesihatan Malaysia (KKM) merekodkan kes pulih terbesar hari ini dengan 91 kes sepanjang negara dilanda wabak Covid-19.

Ketua Pengarah Kesihatan Datuk Dr Noor Hisham Abdullah berkata, jumlah itu terdiri daripada pelbagai kluster termasuk tabligh.

“Ada banyak (kluster) telah pulih dan dibenar pulang hari ini,” katanya.

Menurutnya, bilangan tersebut menjadikan jumlah kumulatif pesakit Covid-19 yang telah pulih adalah 479 kes.

“Kes pulih merupakan 18.2 peratus daripada keseluruhan kes positif,” katanya pada sidang media perkembangan terkini Covid-19 di kementeriannya di sini hari ini.

Beliau berkata, status terkini kes positif Covid-19 setakat tengah hari ini mencatat penambahan sebanyak 156 kes.

“Ini menjadikan jumlah kes positif Covid-19 di Malaysia adalah sebanyak 2,626 kes,” katanya.

Dr Noor Hisham berkata, seramai 94 kes positif sedang dirawat di Unit Rawatan Rapi (ICU).

“Daripada jumlah tersebut, 62 kes memerlukan bantuan pernafasan,” katanya.

Mengulas mengenai kes kematian, beliau berkata, sebanyak tiga kes pertambahan direkodkan boleh Pusat Kesiapsiagaan dan Tindak Cepat (CPRC) Kebangsaan.

“Kes kematian ke-35 merupakan kes ke-1,952 yang berumur 57 tahun dan mempunyai latar belakang penyakit kencing manis.

“Wanita berkenaan mempunyai sejarah perjalanan ke Indonesia dan dirawat Hospital Sungai Buloh disahkan meninggal dunia jam 4 petang semalam,” katanya.

Menurutnya, kes kematian ke-36 melibatkan kes ke-1,941 yang merupakan lelaki warganegara Malaysia berumur 47 tahun.

“Beliau telah dirawat di Hospital Umum Sarawak pada 23 Mac 2020 dan disahkan meninggal dunia pada jam 8.10 pagi tadi,” katanya.

Tambahnya, kes kematian ke 37 melibatkan wanita berumur 46 tahun mempunyai latar belakang penyakit darah tinggi dan penyakit autoimun.

“Dia merupakan pesakit ke 2,471 telah dirawat di Hospital Miri, Sarawak dan disahkan meninggal

dunia jam 9.02 pagi tadi,” katanya.

Mengulas mengenai perkembangan terkini bayi berusia 12 hari yang dijangkiti Covid-19, beliau berkata, bayi berkenaan dalam pemantauan.


Kes Omicron Pertama Di Sabah Dikesan Di Tawau

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, satu kes import varian Omicron dilaporkan di Tawau semalam, yang merupakan kes pertama dikesan di negeri itu.

Katanya, pesakit merupakan seorang warganegara yang menunaikan umrah di Arab Saudi bersama isterinya dari 9 hingga 18 Dis lalu dan kembali ke tanah air pada 19 Dis melalui Lapangan Terbang Antarabangsa Kuala Lumpur (KLIA).

Beliau berkata, lelaki itu bersama isterinya tiba di Tawau pada 20 Dis dan diarah menjalani kuarantin di rumah, sebelum keputusan ujian jujukan penuh (WGS) pada 4 Jan menunjukkan beliau positif varian Omicron.

“Isteri pesakit juga sedang menjalani kuarantin pada masa sama dengan suami dikesan positif Covid-19 melalui ujian PCR pada 24 Dis, namun keputusan WGS isterinya masih dalam ujian di Institut Penyelidikan Perubatan,” katanya ketika dihubungi hari ini.

Masidi yang juga jurucakap Sabah berkaitan Covid-19 berkata, pasangan suami isteri itu lengkap divaksin seawal Jun 2021.

Katanya, keadaan mereka berdua sihat dan semasa disahkan positif Covid-19, lelaki itu dalam Kategori 2 dan isterinya Kategori 1.

“Mereka berdua telah selesai menjalani kuarantin pada 1 Jan lalu dan pulih daripada jangkitan virus Covid-19.”

Terdahulu, Masidi berkata, jumlah kes harian Covid-19 di Sabah terus meningkat dengan 280 kes baharu dicatatkan hari ini berbanding 259 kes semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Syarikat Telekomunikasi Di Sabah Boleh Beroperasi Tiga Hari Seminggu

KOTA KINABALU: Kerajaan Sabah membenarkan syarikat telekomunikasi membuka perkhidmatannya tiga hari seminggu dalam tempoh pelaksanaan Perintah Kawalan Pergerakan (PKP).

Setiausaha Kerajaan Negeri, Datuk Safar Untong berkata kebenaran itu adalah seiring dengan arahan Suruhanjaya Komunikasi dan Multimedia Malaysia (MCMC).

“Bagaimanapun, premis berkenaan hanya boleh beroperasi pada Isnin, Rabu dan Jumaat bermula 9 pagi hingga 2 petang.

“Pihak berkuasa tempatan (PBT) dikehendaki memastikan pusat perkhidmatan telekomunikasi ini mematuhi semua prosedur operasi standart (SOP) sepanjang PKP dijalankan,” katanya melalui kenyataan media di Kota Kinabalu, hari ini.

Safar berkata keputusan berkenaan diambil dalam Mesyuarat Sabah Covid-19 Command Centre, semalam.

Menerusi kenyataan sama, beliau turut memaklumkan kebenaran sama juga diberikan kepada semua syarikat pos dan kurier yang dilesenkan di bawah Akta Perkhidmatan Pos 2012.

Menurut Safar, syarikat pos serta kurier boleh beroperasi mulai 6 pagi hingga 6 petang setiap hari serta perlu mematuhi SOP digariskan kerajaan.

Dalam pada itu, kerajaan negeri dalam mesyuarat sama memutuskan kargo di pelabuhan Sabah juga memiliki pelepasan ketika pelaksanaan PKP.

“Sabah Port Sdn Bhd melalui Kementerian Pembangunan Infrastruktur diberi pelepasan untuk mengeluarkan semua kargo dari gudang di semua pelabuhan negeri ini mulai 15 hingga 17 April.

“Keputusan ini adalah bertujuan bagi mengelakkan kesesakan gudang dan kawasan penyimpanan kargo di pelabuhan tetapi ia harus selaras dengan SOP ditetapkan,” katanya.

Sementara itu, perkhidmatan kedai pajak gadai di seluruh negeri tidak dibenarkan beroperasi berikutan aktiviti berkenaan tidak tersenarai sebagai perkhidmatan perlu di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempat Jangkitan) (No.3) 2020.- HMetro


Ajal Dua Rakan

KOTA KINABALU: Dua rakan maut selepas kereta dinaiki mereka dirempuh pacuan empat roda dalam kemalangan di Jalan Coastal berhampiran Hospital Gleneagles, di Kota Kinabalu, tengah malam tadi.

Pada kejadian 12.48 tengah itu, pemandu kereta, Chong Yin Cheong@Henry, 84, meninggal dunia ketika dalam perjalanan ke Hospital Queen Elizabeth I (HQE1).

Rakannya, Amarjeet Singh Gill, 57, disahkan meninggal dunia di lokasi kejadian oleh pasukan perubatan.

Ketua Polis Daerah Kota Kinabalu, Asisten Komisioner Habibi Majinji berkata, siasatan awal di lokasi kemalangan mendapati pacuan empat roda dinaiki tiga lelaki dari arah lampu isyarat Sutera Habour menuju ke Oceanus.

“Sebaik tiba di lokasi kejadian, ketika berada di jalan lurus utama, tiba-tiba kereta dipandu mangsa keluar simpang secara mengejut menyebabkan pemandu pacuan empat roda itu tidak sempat mengelak lalu terlanggar bahagian kiri kereta dipandu mangsa.

“Akibat daripada kemalangan itu, penumpang kereta meninggal dunia di lokasi kejadian, manakala pemandunya disahkan meninggal dunia ketika dalam perjalanan ke Unit Kecemasan HQE I, jam 1.17 pagi,” katanya ketika dihubungi, hari ini.

Habibi berkata, pemandu dan penumpang pacuan empat roda itu hanya cedera ringan.

“Siasatan masih diteruskan dan kes disiasat mengikut Seksyen 41(1) Akta Pengangkutan Jalan 1987,” katanya.


Sabah Hargai Kepantasan Polis Dan Jabatan Hidupan Liar Tahan Pembunuh Gajah

KOTA KINABALU, 2 Okt: Kerajaan Sabah merakamkan penghargaan kepada Polis Diraja malaysia (PDRM) dan Jabatan Hidupan Liar Sabah (JHL) keatas tindakan pantas mereka sehingga membawa kepada penangkapan enam individu yang disyaki terbabit dalam kejadian pembunuhan kejam gajah jantan di Sungai Udin, Dumpas, Kalabakan, Tawau, lminggu lepas.

Timbalan Ketua Menteri Sabah Datuk Christina Liew yang juga Menteri Pelancongan, Kebudayaan dan Alam Sekitar Sabah berkata dengan penangkapan hari ini kedua-dua jabatan itu diharap dapat menyelesaikan siasatan mereka secepat mungkin.

“Ini supaya mereka yang bertanggungjawab terhadap jenayah kejam ini boleh didakwa di mahkamah secepat mungkin dan dihukum, terhadap kesalahan jenayah yang dilakukan terhadap haiwan yang dilindungi.

“Tahniah dan terima kasih, terutama kepada Ketua Polis Daerah  ACP Peter Umbuas dan pasukannya. dan juga JHL Tawau,” katanya dalam satu kenyataan di sini hari ini.

Liew berkata beliau turut menghargai pihak yang menyampaikan maklumat kepada pihak berkuasa, sehingga membawa kepada penangkapan mereka yang disyaki terlibat

Beliau turut menyuarakan penghargaan kepada pihak-pihak yang menawarkan ganjaran kepada pemberi maklumat sehingga membawa kepada penangkapan mereka yang terlibat, sebagai tambahan kepada ganjaran yang ditawarkan JHL.

Semalam pertubuhan Orangutan Appeal UK menawarkan RM10,000 sebagai ganjaran kepada pemberi maklumat yang boleh membantu sehingga membawa kepada penangkapan mereka yang terlibat dengan pembunuhan gajah itu.

Tawaran itu bersama dengan tawaran badan sukarela lain serta tawaran JHL, menjadikan sehingga kini jumlah ganjaran yang ditawarkan menjangkau RM30,000.


4 Lagi Lokaliti Di Sabah Dikenakan PKPD Bermula Esok

PUTRAJAYA: Menteri Kanan (Keselamatan), Ismail Sabri Yaakob mengumumkan perintah kawalan pergerakan diperketatkan (PKPD) akan dilaksanakan di empat lokaliti di Sabah mulai esok hingga 27 April ini.

Di Sabah, lokaliti itu ialah Flat Sim-sim di Mukim Berhala, Kampung Sungai Obar di Batu 7, Mukim Sentosa di Sandakan, Taman Villa Mas di Tawau dan Kampung Melangkap Tomis di Kota Belud.

“Kementerian Kesihatan mengesahkan berlaku peningkatan kes di lokaliti ini dengan kadar kebolehjangkitan adalah tinggi.

“Pelaksanaan PKPD ini untuk memudahkan Kementerian Kesihatan (KKM) mengesan kontak rapat serta mengelak penularan Covid-19 dalam komuniti,” katanya dalam kenyataan.

Ismail berkata, PKPD di Tawau yang membabitkan Kampung Baru Pasir Putih di Mukim Sri Tanjung, Kampung Ranggu Batu 10 dan Fasa 2 Taman Semarak di Mukim Balung dilanjutkan mulai 15 hingga 28 April ini.

Katanya, lanjutan itu kerana masih ada keputusan ujian saringan yang belum diperolehi dan penularan berterusan dalam kalangan penduduk.

Beliau berkata, PKPD di Kampung Simpang 3A, Merotai Besar di Tawau, Sabah pula dilanjutkan mulai 16 hingga 29 April.

Ismail berkata, PKPD di Kampung Rimbayan, Keningau di Sabah serta sebuah kilang dan asrama pekerja di Lekir, Setiawan, Perak dan ditamatkan mengikut jadual Khamis ini.

Dalam perkembangan lain, katanya, 73 individu ditahan melanggar SOP perintah kawalan pergerakan semalam, dengan 64 daripadanya dikompaun dan sembilan lagi direman.

Beliau berkata, antara kesalahan itu ialah tidak memakai pelitup muka (21), gagal merekod butiran diri/daftar masuk premis (14), aktiviti pusat hiburan (13), tiada penjarakan fizikal (enam), rentas negeri/daerah tanpa kebenaran (empat) dan lain-lain (15).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sekumpulan Gajah ‘Terlelap’ Di Kebun Teh, Dipercayai Mabuk Selepas Terminum 30kg Wain Jagung

SEJUMLAH 14 ekor gajah ditemui terbaring bergelimpangan di sebuah ladang teh di wilayah Yunan, China, dipercayai akibat terminum 30 kilograms wain jagung.

Lebih menarik lagi, minuman tersebut telah memabukkan kumpulan gajah berkenaan sehingga didapati ‘terlelap’ dalam keadaan senyum.

Menurut perkongsian di Epicalyptic, difahamkan gajah-gajah itu berada di kawasan kebun berkenaan untuk mencari jagung dan makanan-makanan lain.

Kejadian menarik itu mengundang gelak ketawa oleh para netizen, mereka tidak menyangka bagaimana haiwan liar itu boleh terminum wain jagung sehingga mabuk.

Bagaimanapun, senyuman yang terukir di wajah mamalia tersebut sebenarnya menyorokkan keperitan mereka menjelajah ke serata belantara untuk teruskan kehidupan.

Menurut kiriman itu lagi, gajah-gajah itu terpaksa ‘singgah’ ke kebun teh tersebut kerana kebanyakan hutan yang menjadi tempat tinggal asal mereka sudah banyak dihenyak kemusnahan melalui pembalakan sehingga kehilangan sumber makanan.

Tambahan pula. kini dunia sedang berhadapan dengan penularan wabak COVID-19 yang menyerang ratusan ribu manusia.

Maka dengan itu, langkah-langkah keselamatan seperti penjarakan sosial (social distancing), kuarantin dan perintah berkurung yang dilaksanakan di beberapa negara ekoran pandemik virus itu boleh menjadikan alam semulajadi kembali pulih semula dalam tempoh yang singkat.

Selain itu, pengurangan mendadak kandungan nitrogen dioksida yang pernah mencemari Terusan Venice di Itali baru-baru ini sehingga berjaya ‘menjemput’ semula kehadiran dolfin dan swan menunjukkan bahawa betapa berkesannya ketiadaan aktiviti manusia pada bumi.

Oleh itu, selain usaha penjarakan sosial, kita perlu berusaha lebih lagi.

Tanam lebih banyak pokok, hentikan sebarang projek pembangunan yang tidak perlu khususnya apabila terdapat banyak lagi kawasan projek-projek terbengkalai yang ada yang boleh digunakan semula.

Jangkitan COVID-19 pasti akan berkurangan sekiranya kita boleh berhenti untuk melakukan kemusnahan dan kebodohan kepada planet ini.

Sumber: Epicalyptic, World of Buzz SiakapKeli


Harga emas Melonjak, Tertinggi Dalam Tempoh Enam Tahun

BENGALURU: Harga emas melonjak ke paras tertinggi enam tahun hari ini susulan pengumuman tarif baharu dalam perang perdagangan Amerika Syarikat (AS)-China yang menyebabkan pasaran saham merudum, dan pelabur bergegas beralih kepada aset yang selamat.

Harga emas semerta melonjak 1.2 peratus kepada AS$1,544 satu auns pada 0141 GMT, yang mana ia sebelum itu mencecah AS$1,554.56 satu auns, paras tertinggi sejak April 2013.

Niaga hadapan emas AS. naik 1.1 peratus pada AS$1,554.90 satu auns.

Jumaat lalu, Presiden Donald Trump mengumumkan duti tambahan lima peratus ke atas import China bernilai $550 bilion, beberapa jam selepas China mengenakan tarif balas terhadap produk AS bernilai AS$75 bilion.

Ini menyebabkan pasaran saham AS merudum pada Jumaat, dengan Nasdaq Composite turun tiga peratus, dan S&P 500 susut 2.6 peratus.

Pagi ini, indeks Nikkei dan MSCI jatuh ketara.

SPDR Gold Trust, dana tukaran dagangan bersandarkan emas terbesar di dunia, berkata pegangannya naik 0.58 peratus kepada 859.83 tan pada Jumaat.

Pengurus dana lindung nilai dan pengurus wang meningkat pendirian bulis terhadap emas COMEX dan meningkatkan kedudukan bersih jangka panjang dalam kontrak perak pada minggu berakhir 20 Ogos, kata Suruhanjaya Dagangan Hadapan Komoditi (CFTC) AS Jumaat.

Minggu lalu, sebahagian besar hub Asia mengalami peningkatan dalam permintaan emas fizikal apabila pengguna mengambil kesempatan daripada penurunan harga. – Reuters


Kadar Kebolehjangkitan Covid-19 Di Sabah Meningkat

KOTA KINABALU: Kadar kebolehjangkitan (Rt) COVID-19 di Sabah meningkat kepada 1.01 berbanding 0.98 pada awal bulan ini, melepasi Rt nasional 1.0 yang direkodkan kelmarin.

Jurucakap perkembangan harian COVID-19 Sabah, Datuk Masidi Manjun, berkata perkembangan itu membimbangkan, berikutan berlaku peningkatan kes harian COVID-19 di Sabah sejak kebelakangan ini.

Katanya, sikap orang ramai menjadi penentu utama kepada kejayaan melawan jangkitan virus COVID-19 bagi mengelak peningkatan kes yang tinggi seperti berlaku sebelum ini.

“Setakat 22 November, kadar kebolehjangkitan atau Rt bagi Malaysia ialah 1.0 tetapi bagi Sabah, kadar ini naik melepasi 1.0 kepada 1.01.

“Ketua Pengarah Kesihatan sudah memberi peringatan agar rakyat semua sentiasa berwaspada bagi mengelak berlaku satu lagi pandemik yang serius seperti yang berlaku sebelum ini,” katanya dalam kenyataan, malam tadi.

Sementara itu, Masidi yang juga Menteri Kerajaan Tempatan dan Perumahan negeri, berkata kebanyakan daerah di Sabah mencatat pertambahan kes baharu yang agak tinggi menyebabkan jangkitan COVID-19 melambung kepada 526 kes semalam berbanding 485 kes kelmarin.

Katanya, antara daerah mencatat pertambahan kes ketara ialah Kota Marudu yang meningkat 27 kes kepada 54 kes, diikuti Beaufort yang mencatat peningkatan 33 kes kepada 49 kes dan Telupid, meningkat 22 kes kepada 25 kes semalam.

“Kota Kinabalu pula mencatat penurunan 60 kes kepada 101 kes tetapi kekal penyumbang utama kepada kes harian di Sabah. Daerah Tuaran pula mencatat penurunan yang agak banyak iaitu 43 kes kepada 19 kes manakala di Ranau turun 14 kes kepada 19 kes,” katanya.

Beliau berkata, kes sporadik atau kes positif yang dikesan melalui saringan bergejala kekal tinggi dengan hampir 41 peratus berbanding 52 peratus bagi kes kontak rapat.

Katanya, statistik itu menggambarkan sikap lalai masyarakat terhadap pematuhan prosedur operasi standard (SOP) oleh sebahagian masyarakat yang membimbangkan jika berterusan.

“Mereka yang sudah lengkap divaksin juga adalah kumpulan terbesar kes jangkitan baharu setiap hari. Perlu diingat, vaksin tidak memberi kita perlindungan 100 peratus, sebaliknya sikap kita adalah pelengkap kepada pertahanan daripada jangkitan,” katanya.

Sebanyak tujuh kes kematian turut dilaporkan di Sabah, semalam iaitu masing-masing dua kes di Keningau dan Papar, manakala masing-masing satu kes di Beaufort, Kota Kinabalau dan Tawau.

Seramai 479 pesakit COVID-19 pula dilaporkan sembuh semalam, manakala 1,624 pesakit sedang menerima rawatan iaitu 681 orang di hospital, manakala 925 orang di Pusat Kuarantin dan Rawatan Berisiko Rendah (PKRC) serta 18 orang lagi di Pusat Tahanan Sementara (PTS) dan penjara. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


44 Pesalah Dadah Ditahan Di Sekitar Kota Kinabalu

KOTA KINABALU: Seramai 44 individu berusia antara 17 sehingga 59 tahun, termasuk 11 warga asing, ditahan atas kesalahan melibatkan dadah menerusi Op Pusat Hiburan dan Op Sarang yang bermula 7 Mac lalu dan berakhir kelmarin, di sini.

Ketua Polis Asisten Komisioner Habibi Majinji berkata, daripada jumlah tersebut seorang individu ditahan bagi kesalahan melibatkan kes bekalan dan pengedaran dadah di bawah Seksyen 39a(1) ADB 19952, manakala 10 individu lain ditahan kerana memiliki dadah yang disiasat mengikut Seksyen 12(2) ADB 1952.

“Seramai 33 individu lagi ditahan di bawah Seksyen 15(1)(a) ADB 1952 bagi tangkapan urin positif dadah.

“Daripada jumlah tangkapan tersebut, empat individu telah ditahan kerana didapati positif dadah di dalam Op Pusat Hiburan di dua buah premis pusat hiburan di sekitar Bandaraya Kota Kinabalu pada 7 Mac 2020,” katanya.

Menurut Habibi, operasi khas tersebut bertujuan untuk menyekat pengedaran dadah di premis pusat hiburan, selain mengesan pembekal dan pengguna dadah.

Manakala, 12 lagi individu ditahan menerusi Op Sarang di tiga buah lokasi iaitu Kampung Likas, Kampung Sembulan dan Kampung Labou pada 10 Mac sehingga 12 Mac.

Hasil pemeriksaan lanjut juga mendapati rampasan dadah dalam tempoh seminggu adalah sebanyak 14.69 gram dadah jenis syabu yang dianggarkan bernilai RM2,203.50 berdasarkan harga dadah semasa.

“Operasi dan serbuan yang dijalankan adalah usaha bahagian Siasatan Jenayah Narkotik Ibu pejabat Polis Daerah (IPD) Kota Kinabalu dalam memantau, mengesan serta mengekang segala aktiviti penagihan dan pengedaran dadah di dalam daerah Kota Kinabalu,” katanya.

Dalam pada itu, orang awam diseru untuk menyalurkan maklumat ke hotline IPD Kota Kinabalu di 088-529220 atau akaun Facebook Polis Daerah Kota Kinabalu bagi membantu dalam pembanterasan jenayah dadah. – BorneoToday


PBS Kekal Komited, Setia Bersama GRS – Ongkili

KOTA KINABALU : Parti Bersatu Sabah (PBS) kekal komited dan akan terus setia bersama Gabungan Rakyat Sabah (GRS), kata Presidennya Datuk Seri Dr Maximus Ongkili.

Menteri di Jabatan Perdana Menteri (Hal Ehwal Sabah dan Sarawak) itu berkata perjuangan politik GRS, seperti diperinci oleh Pengerusinya Datuk Seri Hajiji Noor yang juga Ketua Menteri semasa pelancaran gabungan politik tersebut bulan lepas, bukan sahaja mulia dan tak lapuk dek zaman tetapi juga berpaksikan rakyat.

Beliau berkata PBS menghargai hasrat Parti Warisan (Warisan) untuk bekerjasama dengan PBS pada Pilihan Raya Umum Ke-15 (PRU15) namun parti berbilang kaum tertua di Sabah itu memilih untuk kekal bersama GRS dan perjuangan gabungan politik tersebut.

“PBS menghargai gerak isyarat politik Warisan dan Presidennya Datuk Mohd Seri Shafie Apdal untuk bekerjasama serta berkolaborasi bagi menghadapi pilihan raya umum akan datang. Bagaimanapun, sebagai parti berbilang kaum tempatan yang berpengalaman, kami komited sepenuhnya dan benar-benar setia sebagai ahli asas GRS serta rakan kongsinya.

“Kami menjemput Warisan dan penyokongnya untuk berpegang kepada matlamat yang sama untuk benar-benar membangunkan Sabah serta menjadikan ia sebagai sebuah negeri yang makmur, selamat dan bebas daripada pendatang tanpa izin,” menurutnya dalam kenyataan hari ini.

Pada 11 Mei tahun lepas, Mohd Shafie dilaporkan berkata Warisan berhasrat menjalin kerjasama dengan PBS dalam semangat memperjuang kepentingan rakyat Sabah dan Ahli Parlimen Semporna itu mengulangi pendiriannya semalam bahawa parti itu sedia bekerjasama dengan PBS pada PRU15.

Ongkili juga berkata mana-mana parti politik tempatan di Sabah boleh berpegang kepada matlamat dan aspirasi GRS tanpa perlu menyertai gabungan itu.

Beliau berkata langkah mengadakan kerjasama dan kolaborasi politik sedemikian tidak pernah begitu mendesak berbanding sebelum ini terutama dari segi kerjasama dan solidariti dalam perpaduan politik bukan hanya di Sabah tetapi juga di Sarawak iaitu Borneo Malaysia.

Mohd Shafie pada sidang media di pejabat parti itu hari ini pula berkata terpulang kepada PBS yang menolak untuk bekerjasama dengan Warisan.

“Saya sebenarnya melihat hanya parti itu yang sesuai bekerjasama dengan Warisan… Apa yang kita mahu adalah gabungan parti tempatan seperti yang dilakukan di Sarawak agar kita kuat untuk menuntut hak-hak Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Rugi RM456 Juta Akibat Kecurian Air, Elektrik

KOTA KINABALU: Sabah kerugian RM456.7 juta akibat kecurian bekalan air dan elektrik dalam tempoh 10 tahun lalu.

Timbalan Ketua Menteri, Datuk Seri Bung Moktar Radin, berkata bagi bekalan air, kerugian sebanyak RM342 juta dilaporkan dalam tempoh itu, manakala RM114.7 juta kerugian akibat kecurian elektrik.

Beliau berkata, bagi bekalan elektrik, daripada jumlah kerugian itu, sebanyak RM90 juta berpunca daripada penyambungan haram, manakala RM24.7 juta kerugian akibat gangguan meter.

“Bagi kes gangguan meter sebanyak 3,408 kes dikesan sejak 2010 sehingga kini dan mengakibatkan kerugian sebanyak RM24.7 juta kepada Sabah Electricity Sdn Bhd,” katanya pada sesi soal jawab Sidang Dewan Undangan Negeri Sabah, di sini, hari ini.

Beliau yang juga Menteri Kerja Raya negeri menjawab soalan Dr Aliakbar Gulasan (PAS-Dilantik) mengenai kerugian ditanggung kerajaan akibat penyambungan haram elektrik dan air.

Bagi mengatasi masalah penyambungan haram elektrik, Bung Moktar berkata, SESB menjalankan operasi pemotongan sambungan, kempen kesedaran bahaya perbuatan itu dan pembekalan elektrik secara pukal melalui pengagih tenaga bebas.

“Bagi mengurangkan kerugian akibat sambungan haram air, kementerian saya melalui Jabatan Air Negeri Sabah menguat kuasa tindakan mengikut peruntukan Enakmen Bekalan Air 2003.

“Antaranya menjalankan tindakan pemotongan sambungan haram secara bersepadu, mengenakan tindakan kompaun kepada pesalah dan meningkatkan lagi program kesedaran kesalahan melakukan sambungan haram,” katanya.

Sementara itu, menjawab soalan tambahan Aliakbar mengenai tempoh ditetapkan bagi menyelesaikan isu penyambungan haram air dan elektrik, Bung Moktar berkata, beliau mahu menyelesaikan isu itu dalam tempoh lima tahun.

Dalam satu lagi soalan tambahan daripada Asaffal Alian (WARISAN-Tungku) mengenai punca lain menyumbang kepada kerugian, Bung Moktar mengakui kerugian dialami kerajaan bagi bekalan air juga berpunca daripada sistem paip lama yang bocor.

“Memang betul, malah ada paip di negeri ini yang dipasang sejak zaman British lagi. Sudah terlalu lama dan ia sepatutnya diganti bukan saja memastikan bekalan air lebih lancar, malah air yang disalurkan itu bersih,” katanya.

Beliau berkata, isu yang menyebabkan kerugian kepada kerajaan itu akan dibentangkan pada mesyuarat Kabinet akan datang bagi menentukan langkah perlu diambil untuk mengatasinya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Denda RM5,000 & Penjara Jika Gagal Beri Pendidikan Kepada Anak

TAWAU: Ibu bapa berkemungkinan berdepan hukuman denda RM5,000 dan penjara enam bulan sekiranya gagal memberikan pendidikan kepada anak-anak ke sekolah.

Timbalan Ketua Menteri Datuk Christina Liew berkata, pihak kerajaan berusaha memberi bantuan kepada keluarga yang kurang berkemampuan melalui program-program yang dilaksanakan supaya tiada lagi alasan untuk ibu bapa gagal menghantar anak-anak ke sekolah.

“Program yang dilaksanakan itu antara langkah pihak kerajaan meringankan beban perbelanjaan pendidikan yang ditanggung oleh ibu bapa dan penjaga murid,” katanya.

Beliau berkata demikian pada majlis penyerahan wang bantuan awal persekolahan kepada lebih 800 murid tahun satu hingga enam dan PKKI Sekolah Kebangsaan (SK) Batu 4, di sini.

Beliau yang juga Menteri Pelancongan, Kebudayaan dan Alam Sekitar berkata, pihak kerajaan juga sudah memansuhkan yuran persekolahan seperti yang sudah dijanjikan semasa pilihan raya lalu.

“Semua yang sudah disediakan oleh pihak kerajaan untuk pendidikan anak-anak itu diberikan kepada murid sekolah rendah hingga ke peringkat menengah tingkatan lima dari kalangan keluarga yang berpendapatan isi rumah kasar RM3,000 ke bawah,” katanya.

Mengulas lanjut, dalam Pelan Pembangunan Pendidikan Malaysia (PPPM), Kementerian Pendidikan berazam untuk terus melonjakkan kualiti pendidikan di mana kemenjadian murid dilihat secara holistik dan menyeluruh.

“Kerajaan komited dan sentiasa menekankan kepentingan pendidikan kepada semua anak-anak di Malaysia. Oleh itu kerajaan pada hari ini sedang melaksanakan pelbagai inisiatif untuk memastikan anak-anak tidak kira latar belakang keluarga mampu mempunyai akses pendidikan.

“Selain bantuan awal, pemansuhan yuran dan pinjaman buku teks. Kerajaan juga menyediakan dana untuk menambah baik dan menyelenggara prasarana sekolah supaya murid sekolah boleh belajar dalam suasana kondusif dan ceria,” katanya.

Christina berkata, semua yang dilaksanakan ini disebabkan oleh kestabilan politik yang sedang kita nikmati pada hari ini.

“Diharapkan semua ibu bapa tidak mengabaikan persekolah anak-anak dan gunakan bantuan yang diberikan sebaik mungkin untuk membantu persekolahan mereka.

“Para murid juga diminta untuk menggunakan peluang persekolahan percuma itu untuk menimba ilmu, membina pengalaman, membentuk bakat dan mengasah daya kepimpinan kerana mereka aset yang bernilai kepada negara pada masa depan,” katanya.

Turut hadir Ketua Pegawai Perhubungan Parlimen Tawau Fung Thin Yein, Ketua Daerah Tawau Akhmad Monggoh, Timbalan Pegawai Pendidikan Daerah Tawau Abdul Hadi Abdul Karim dan Guru Besar SK Batu 4 Haidir Tasmin. – Utusan Borneo


Guru Dijangkiti Covid-19 Boleh Tuntut RM300

PUTRAJAYA: Yayasan Guru Malaysia Berhad (YGMB) menggesa ahli yang disahkan positif Covid-19 membuat tuntutan manfaat kebajikan sehingga RM300.

Ketua Pegawai Eksekutifnya, Datuk Wan Munadi Wan Mamat berkata, manfaat terbaharu diwujudkan YGMB ini boleh dituntut sejak Jun tahun lalu.

Menurutnya ,manfaat baharu itu diperkenalkan YGMB susulan pandemik Covid-19 yang melanda seluruh negara pada awal tahun lalu.

Katanya, ada dikalangan ahli yang masih belum mengetahui inisiatif baharu ini.

“YGMB berharap manfaat baharu ini dapat meringankan beban ahli yang terkesan dengan pandemik Covid-19,” katanya semalam.

Wan Munadi berkata, semua kategori ahli YGMB membabitkan ahli Seumur Hidup, ahli Skim 16, ahli Skim 18 dan terbaharu Skim Emas layak untuk membuat tuntutan sekiranya disahkan positif Covid-19.

Katanya, atas faktor peningkatan kes harian Covid-19 ketika ini, YGMB juga menerima banyak tuntutan daripada ahli-ahli yang disahkan positif pandemik ini.

Dalam perkembangan lain, Wan Munadi berkata, YGMB turut melancarkan Skim Emas kepada warga pendidik sempena Sambutan Hari Guru Peringkat Kebangsaan Ke-50.

“Skim dijayakan dengan kerjasama Takaful Ikhlas Family Berhad ini berbeza daripada yang lain kerana jangka hayat perlindungan ahli sehingga 80 tahun”. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kepentingan Dalam Petronas: Peluang Sarawak, Sabah Miliki Saham Kelas Dunia

KUCHING: Perdana Menteri, Tun Dr Mahathir Mohamad mahu Sarawak dan Sabah menimbang kedudukan Petronas sebagai syarikat minyak dunia semasa mengkaji cadangan untuk memiliki kepentingan dalam syarikat itu.

Pejabat Ketua Menteri Sarawak dalam kenyataan hari ini berkata, Dr Mahathir membuat saranan itu pada pertemuan dengan Ketua Menteri, Datuk Patinggi Abang Johari Openg dan Ketua Menteri Sabah, Datuk Seri Mohd Shafie Apdal, di Putrajaya pada Isnin.

Dalam pertemuan selama 90 minit itu, Perdana Menteri mempelawa Sarawak dan Sabah untuk meneroka gagasan tiga wilayah – Semenanjung Malaysia, Sarawak dan Sabah – untuk memiliki kepentingan dalam Petronas.

“Ini mengambil kira mengenai kedudukan syarikat minyak negara itu sebagai syarikat minyak global, dengan konsesi di luar negara, terutama di Asia Tengah, Afrika dan Amerika Utara, terutama di Kanada,” katanya.

Menurut kenyataan itu, dalam pertemuan berkenaan, Abang Johari memaklumkan kepada Dr Mahathir bahawa Sarawak perlu mengkaji cadangan itu secara mendalam, dan mahu mengukuhkan penyertaan syarikat minyak dan gas milik negeri itu, Petros, dalam aktiviti hiliran dan huluan industri di Sarawak. – BERNAMA


PBS Nafi Sokong Warisan Plus Bentuk Kerajaan Negeri

KOTA KINABALU: Parti Bersatu Sabah (PBS) menafikan sekeras-sekerasnya bahawa parti itu bersama dengan Warisan Plus untuk menubuhkan kerajaan.

Ketua Penerangan PBS Datuk Joniston Bangkuai menegaskan, parti itu masih teguh bersama rakan-rakan dalam Perikatan Nasional (PN) dan Barisan Nasional (BN).

“Saya ingin mengulas mengenai desas desus yang menyatakan kami (PBS) menyertai Warisan Plus untuk menubuhkan kerajaan.

“PBS masih lagi rakan sekutu Gabungan Rakyat Sabah (GRS) dan kekal teguh dengan parti PN dan BN,” katanya dalam satu kenyataan hari ini.

Pada Pilihan Raya Negeri (PRN) Sabah, PBS berjaya memenangi tujuh kerusi Dewan Undangan Negeri (DUN) manakala rakan dalam GRS seperti PN menang 17 kerusi dan BN 14 kerusi. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Simpati Melihat Anak-Anak Cari ‘Line’ Internet Nak Belajar Sampai Ke Pantai, Ebit Lew Tolong Pasang WiFi Untuk Kegunaan Pelajar Kampung Ini

Ketika ini Ustaz Ebit Lew sedang sibuk menguruskan bantuan di Sabah. Semalam, beliau sempat menziarahi anak-anak istimewa di Lahad Datu.

Dalam masa sama , turut sempat turun padang menyantuni seorang warga emas yang terbaring uzur di sebuah rumah usang.

Masih dalam fasa misi bantuan, hari ini Ustaz Ebit berkongsi ziarahnya ke sebuah perkampungan yang dipercayai agak jauh daripada kemudahan rangkaian telekomunikasi.

“Gembira campur sebak rasa tadi pasangkan Wifi internet untuk umum di Kampung Bangingod, hadiahkan tab dan basikal untuk 10 pelajar terpilih yang benar-benar susah.

“Pagi tadi ke Kampung Bangingod, Felda Sahabat Lahad Datu. Tak sangka dapat lihat rumah yang kecil sangat. Nak internet kena pergi tepi pantai dan atas titi,” katanya dalam satu hantaran di Facebook.

Jelasnya, rata-rata penduduk di kampung tersebut kebanyakannya orang susah. Namun atas kerjasama bersama bersama guru sekolah, Cikgu Yandy dan guru besar Sekolah Kebangsaan Bangingod, senarai nama pelajar memerlukan yang terpilih berjaya didapati.

“Cikgu kata cikgu siap hantar kerja sekolah ke rumah pelajar. Nak pastikan semua belajar,” katanya yang juga turut menyumbang sumber rangkaian internet.

“Saya dapatkan internet dengan pasang di sebuah kedai. Kami akan bayar bulan-bulan untuk kegunaan anak di sini dan yang memerlukan. Di sebelah kedai sebelum jambatan.

“Tengok muka anak ini gembira, saya lagi rasa gembira sangat. Belajar rajin-rajin ye adik semua. Terima kasih cikgu dan semua,” tambahnya lagi. – SiakapKeli

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanah Runtuh: Laluan Masih Ditutup Kepada Pengguna Kenderaan

RANAU: Jalan Kundasang – Ranau dekat Kampung Pinausok, di sini, yang terputus akibat tanah runtuh malam tadi, masih ditutup bagi kerja-kerja pembersihan.

Sehingga kini, kerja-kerja pembersihan sedang dijalankan oleh Jabatan Kerja Raya (JKR) Ranau bersama syarikat konsesi Lintasan Resources Sdn Bhd.

Jurutera JKR Ranau, Mac Glen Lojuman ketika dihubungi media berkata jalan berkenaan masih ditutup kepada pengguna kenderaan.

“Pemantauan serta kerja-kerja pembersihan di lokasi kejadian sedang dilakukan.

“Kita juga sedang membuat pemeriksaan dan penambahbaikkan jalan alternatif sebagai laluan utama di Jalan Mohimboyon – Kibbas,” katanya ketika dihubungi, hari ini.

Sementara itu, Ketua Balai Bomba dan Penyelamat (BBP) Daerah Ranau, Ridwan Mohd Taib ketika dihubungi berkata pihaknya sentiasa bersiap siaga sebarang kemungkinan yang akan berlaku.

“Laluan alternatif agak curam dan dinasihatkan supaya pengguna kenderaan supaya berhati-hati bagi mengelakkan sebarang kejadian yang tidak diingini berlaku,” katanya.


7,420 Kes Baharu Covid-19 Hari Ini

PUTRAJAYA: Kementerian Kesihatan melaporkan 7,420 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, ini menjadikan keseluruhan jangkitan meningkat kepada 2,377,033 kes setakat ini.

Sehingga 15 Oktober 2021: Jumlah kes COVID-19 yang dilaporkan adalah 7,420 kes (2,377,033 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam.


Isu ‘Sampah Hanyut’ Terus Membelenggu Pantai Popular Di Kota Kinabalu

KOTA KINABALU: Masalah longgokan ‘sampah hanyut’ yang berlaku di beberapa kawasan pantai yang menjadi tarikan pelancongan di sekitar bandar raya ini, termasuk Pantai Tanjung Lipat, seolah-olah tiada penghujungnya.

Tinjauan BH mendapati pencemaran sampah, khususnya sisa plastik, botol dan kayu semakin berleluasa di kawasan pantai popular itu, dengan keadaan bertambah buruk selepas hujan lebat atau air pasang, sekali gus mencacatkan pemandangan persekitarannya.

Walaupun kerja-kerja pembersihan dilakukan setiap hari oleh kontraktor penyelenggaraan dilantik Dewan Bandaraya Kota Kinabalu (DBKK), namun masalah sampah di pantai berkenaan terus berlaku dan bagaikan tiada penghujungnya.

Tinjauan juga mendapati dua lori sampah jenis `roro’ ditempatkan di Pantai Tanjung Lipat untuk mengumpulkan sampah sarap yang dikutip sebelum dibawa ke tapak pelupusan.

Dari sekecil-kecil puntung rokok sehingga bekas plastik, botol kaca dan serpihan kayu, pelbagai jenis sampah dapat dilihat setiap hari di kawasan berkenaan yang menjadi tumpuan warga bandar raya dan pelancong untuk beriadah.

Malah, seawal jam 7 pagi, seramai 12 pekerja kontraktor penyelenggaraan itu bersiap sedia melaksanakan tugasan rutin mereka, membawa guni dan penyapu masing-masing untuk membersihkan kawasan berkenaan sehingga jam 4 petang.

Pekerja, Nello Lasman, 47, ketika ditemui menyatakan rasa hairannya dari mana sampah sarap itu datang kerana hampir setiap hari pasti ada longgokan bahan buangan berkenaan mencemari kawasan pantai.

“Tidak habis-habis sampah di pantai ini. Hari ini kita bersihkan, esok pasti ada lagi sampah di sini. Kami pun tidak tahu dari mana sampah ini datang dan kebanyakannya adalah plastik.

“Ada ketikanya terpaksa korek sampah seperti plastik dari dalam pasir, terutama selepas air surut, ia adalah sampah lama yang `terkubur’ dalam pasir, ” katanya yang bekerja di situ sejak sembilan bulan lalu.

Bagi penyelia syarikat itu, Abdul Rahman Mohd, 41, berkata kebiasaannya lebih 100 guni sampah dikutip di kawasan pesisir Pantai Tanjung Lipat di Teluk Likas hingga ke kawasan muara sungai berhampiran Jambatan Likas.

“Bagaimanapun, jika dibandingkan keadaan dulu (lebih lima tahun lalu), keadaan sekarang lebih baik. Memang hari-hari ada sampah… tidak tahulah dari mana datang semua sampah ini. Ada yang kata ia dari pulau dan kampung berhampiran di muara sungai.

“Biasanya, keadaan lebih teruk selepas keadaan laut bergelora dan ombak kuat,” katanya.

Difahamkan, penempatan setinggan tepi sungai, termasuk di Likas dan Inanam antara punca kewujudan sampah berkenaan yang memerlukan perhatian segera pihak berkaitan bagi mencari penyelesaian jangka panjang terhadap isu berkenaan.

Pantai Tanjung Lipat antara lokasi tumpuan dalam kalangan pelancong asing di bandar raya ini, khusus bagi merakamkan gambar pemandangan matahari terbenam berlatarbelakang laut dan Pusat Pentadbiran Negeri Sabah yang baharu. – Berita Harian


Saingan Anwar-Shafie Musnah Peluang Pembangkang Jadi PM, Kata Pemuda UPKO

KOTA KINABALU: Persaingan antara Presiden PKR Anwar Ibrahim dan Presiden Warisa Shafie Apdal mengenai siapa yang patut menjadi calon perdana menteri memusnahkan harapan blok itu untuk mendapatkan kerusi panas berkenaan, demikian bayangan diberikan pemimpin Pemuda pembangkang Sabah.

Tanpa menyebut nama dua pemimpin itu, Ketua Pemuda Upko Felix Joseph Saang dalam kenyataan berkata: “Tiada syak pada awalnya ada sedikit persaingan dan kekeliruan dalam pembangkang mengenai pemilihan calon PM.”

“Akhirnya ini menjejaskan semua parti dalam pembangkang.

“Bagaimanapun semua sudah berlalu. Biarlah ini menjadi pengajaran untuk kita semua. Usahlah kita ulangi kesilapan sama, terutama pada pilihan raya umum ke-15 (PRU15).”

Katanya, blok pembangkang akhirnya berjaya meraih sokongan 105 Ahli Parlimen untuk Anwar, walaupun tidak cukup untuk membolehkannya dilantik sebagai perdana menteri kesembilan.

Shafie pada awalnya disebut-sebut bersama Anwar sebagai calon pembangkang untuk jawatan berkenaan.

Bagaimanapun, pilihan terakhir bergantung kepada siapa yang mampu mendapat sokongan tambahan yang diperlukan daripada luar blok parti pembangkang.

Shafie kemudian mengundurkan diri dan berkata, partinya akan menyokong Anwar sepenuhnya.

Walaupun begitu Saang berkata, pembangkang seharusnya mampu belajar daripada pengalaman berkenaan.

Beliau menggesa parti pembangkang lain menerima tawaran Anwar supaya mereka menyertai atau bekerjasama dengan Pakatan Harapan (PH).

“Pembangkang pertama sekali mesti menyelesaikan sebarang perbalahan sesama sendiri sebelum dapat membentuk dasar dan perancangan berkesan secara bersama untuk memacu negara ini, contohnya berhubung pengendalian wabak serta pemulihan ekonomi,” katanya.

Semalam Anwar berkata, beliau akan menemui pemimpin parti pembangkang lain untuk menjemput mereka menyertai atau bekerjasama dengan PH.

Dalam kenyataan, Majlis Presiden PH berkata, ini selaras dengan konsep “khemah besar” pakatan itu demi memperkukuh blok pembangkang.

Saang berkata, cadangan itu wajar dipertimbangkan secara serius oleh semua parti pembangkang supaya dapat mewujudkan agenda bersama untuk menjadi alternatif yang kukuh buat rakyat dalam PRU15.

“Pembangkang tidak banyak masa lagi kerana pilihan raya mungkin diadakan bila-bila masa.

“Kita mesti bersedia dan akar umbi mesti bertindak dari sekarang. Sudah tiba masanya parti pembangkang bersatu. Kita mesti bertindak sebagai satu suara,” katanya.

Katanya, Pemuda Upko akan tetap dengan pendiriannya untuk menyokong keputusan kepimpinan tertinggi supaya bekerjasama dengan parti yang memperjuangkan ideologi pelbagai bangsa.

Upko kini mempunyai seorang Ahli Parlimen, iaitu Wilfred Madius Tangau. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Putus Kerjasama Dengan PH Untuk Mudah Tanding Seluruh Sabah, Kata Warisan

KOTA KINABALU : Keputusan Warisan memutuskan kerjasama dengan Pakatan Harapan (PH), sebelum ini, bagi memudahkan parti itu membuat keputusan bertanding di seluruh Sabah pada pilihan raya akan datang, kata ketua penerangannya Ahmad Sah Sahari.

Beliau berkata, keputusan untuk “berpecah” dengan PH juga dibuat kerana Warisan mendapati rakyat Sabah mahukan parti tempatan memegang tampuk pemerintahan kerajaan seterusnya mentadbir negeri itu.

Katanya, kenyataan presiden Shafie Apdal yang mengatakan Warisan sedia menjalin kerjasama dengan mana-mana gabungan politik yang memenangi pilihan raya umum ke-15 (PRU15) juga telah disalah tafsir.

“Saya ingin menjelaskan bahawa ketegasan Warisan untuk memutuskan kerjasama dengan PH bukanlah kerana tidak suka PH, keputusan ini adalah bagi memastikan agar Warisan lebih mudah membuat keputusan untuk bertanding di seluruh kawasan Dewan Undangan Negeri (DUN) dan seluruh Parlimen di Sabah serta beberapa kawasan Parlimen di Semenanjung.

“Warisan mendapati rakyat Sabah mahukan parti tempatan untuk memegang tampuk pemerintahan kerajaan negeri,” katanya dalam kenyataan.

Ahmad Sah yang juga Ahli Parlimen Papar berkata, sentimen itu jelas kelihatan di Sabah dan kesedaran rakyat untuk memilih parti tempatan semakin meningkat.

“Ini ditunjukkan dengan jelas dalam keputusan pilihan raya negeri (PRN) Sabah ke-16 lalu, yang menyaksikan Barisan Nasional (BN) hanya menang 14 kerusi DUN manakala Bersatu meraih 11 kerusi, menjadikan 25 kerusi DUN yang dikuasai BN dan Bersatu atau hanya kira-kira satu pertiga daripada jumlah keseluruhan 73 kerusi DUN Sabah.

“Pada PRU 2018, BN yang berkuasa sejak 1994 hanya berjaya memenangi 27 kerusi DUN daripada jumlah keseluruhan 60 kerusi iaitu kurang daripada 50% dan 27 kerusi yang dimenangi BN itu termasuklah beberapa kerusi dimenangi parti tempatan seperti Parti Bersatu Sabah (PBS), Upko dan STAR,” katanya.

Beliau berkata, Warisan menjangkakan trend sokongan kian berkurangan kepada parti politik luar akan berterusan kerana rakyat Sabah sudah semakin bijak dan berani membuat keputusan untuk memastikan politik negeri itu kekal stabil dan dikuasai oleh parti politik tempatan yang berintegriti.

Setakat ini katanya, Warisan telah beberapa kali menawarkan diri menjalin kerjasama dengan PBS untuk menghadapi PRU15 yang bakal diadakan pada bila-bila masa.

“Sama-samalah kita nantikan sama ada PBS bersetuju atau tidak untuk bekerjasama dengan Warisan.

“Ramai pemimpin dan penyokong akar umbi PBS dan Warisan amat bersetuju dengan jajaran politik baharu, PRN dan PRU akan datang bukan sekadar mahu berkuasa tetapi lebih ke arah memperbetulkan hala tuju negara selaras dengan Perjanjian Malaysia 1963 (MA63).

“Pencabulan MA63 telah menggagalkan aspirasi penubuhan Persekutuan Malaysia. Sabah adalah wilayah yang terkaya di dalam Persekutuan Malaysia, tetapi menjadi negeri yang miskin kerana sistem pengagihan hak yang tidak dilakukan mengikut MA63,” katanya. – FMT


Lelaki British dakwa temui pesawat MH370 di Kemboja

DUA lelaki British yang mendakwa sudah menemui rangka pesawat MH370 telah memulakan misi pencarian mereka sejauh lima batu di hutan Kemboja.

Menerusi laporan Daily Star UK, namun, mereka membuat keputusan untuk membatalkan misi itu pada minggu ini dan menyifatkan laluan tersebut sangat berisiko dan mampu meragut nyawa mereka.

Pada mulanya, dua lelaki tersebut, Ian Wilson dan Jack Wilson menggunakan laluan menerusi sempadan daerah Pursat, empat batu dari utara Phnom Aoral.

Menerusi laluan itu, mereka terpaksa merentasi 20 air terjun yang berbahaya.

Bercakap kepada pemberita tempatan, mereka mengakui tidak mampu untuk meneruskan pencarian tersebut.

“Ia perkara paling sukar pernah kami lalui. Sampai satu tahap kami sudah tak mampu teruskan.

“Ada banyak air terjun, kami keletihan menggalas beg dan sudah tidak boleh teruskan.

“Malah, kami juga mengalami kecederaan, banyak kali terjatuh dan terpaksa memanjat. Kaki rasa macam dah hancur,” ujar Jack.

Biarpun tidak dapat meneruskan misi, mereka berdua ternyata bangga dengan pencapaian mereka.

Ujarnya, bukan mudah untuk merentasi 20 air terjun dan mereka gembira kerana masih lagi terselamat.

Duo itu tiba di Kemboja pada Selasa sebelum menerap di Kampung Speu.

Mereka menjalankan pencarian itu berdasarkan laluan yang diperolehi melalui koordinasi Google.

“Selain air terjun dan laluan yang bahaya, ia juga sukar untuk kami kerana orang di sana tidak bertutur dalam bahasa Inggeris,” ujarnya lagi.


Jokowi Lantik Pemimpin Pembangkang Jadi Menteri

JAKARTA: Pemimpin pembangkang Indonesia, Prabowo Subianto mendakwa dia dipelawa Presiden Joko Widodo (Jokowi) untuk menyertai Kabinet baru pemimpin itu dan bekas jeneral tentera berkata, dia menerima pelawaan berkenaan.

“Hari ini saya secara rasmi dipelawa dan saya mampu membantu,” katanya yang mendakwa dia diperlukan untuk membantu bahagian pertahanan.

Prabowo adalah pencabar utama Jokowi dalam pilihan raya Presiden pada April lalu.

Dia antara beberapa pemimpin yang dijemput Jokowi termasuk pengasas Gojek, Nadiem Makarim untuk hadir ke Istana Presiden hari ini.

Prabowo tidak memberitahu jawatan yang bakal dipegangnya dalam Kabinet baru Jokowi itu tetapi media melaporkan dia mungkin dilantik sebagai menteri pertahanan. – Reuters


5,071 Kes Baharu Covid-19 Hari Ini

PUTRAJAYA: Jumlah kes baharu Covid-19 meningkat dengan 5,071 kes hari ini berbanding 4,626 kes semalam.

Ketua Pengarah Kesihatan, Tan Sri Dr Noor Hisham Abdullah berkata, data itu menjadikan jumlah kumulatif kes di Malaysia setakat ini mencecah 2,481,339 kes.

Katanya, maklumat terperinci akan dimuatnaik ke laman web http://covidnow.moh.gov.my dengan data setiap hari dikemaskini selepas tengah malam.

Sehingga 2 November 2021: Jumlah kes COVID-19 yang dilaporkan adalah 5,071 kes (2,481,339 kes).Sehingga 1 November 2021: Jumlah kes COVID-19 yang dilaporkan adalah 4,626 kes (2,476,268 kes).Maklumat terperinci akan dimuatnaik ke laman COVIDNOW: https://t.co/aIQttvCbIP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Dihanyutkan Arus Deras Bersama Kereta

SANDAKAN: Seorang lelaki berumur 26 tahun ditemui maut dalam kenderaannya selepas dipercayai dihanyutkan arus deras di Jambatan Sungai Mamanjang 50km dari sini.

Ketua Polis Daerah Sandakan, Mohd Azhar Hamin berkata, kejadian pada 1.15 petang Selasa itu berlaku ketika air sungai melimpah susulan hujan lebat.

“Siasatan awal polis mendapati mangsa, Kahar Asis keluar dari rumahnya ke tempat kerja di kilang minyak sawit Ladang Hassan dengan menaiki kenderaannya selepas rehat makan tengah hari.

“Mangsa dipercayai meredah kawasan tersebut dan akhirnya dihanyutkan arus deras ke sungai bersama kenderaannya,” katanya dalam kenyataan.

Menurut Azhar, mayat mangsa ditemui dalam kenderaannya kira-kira 30m dari tempat kejadian dan dibawa ke Hospital Duchess of Kent di sini untuk bedah siasat.

Katanya, sepasukan anggota dari Balai Bomba dan Penyelamat Beluran bersama agensi penyelamat lain mengeluarkan Proton Iswara itu menggunakan jengkaut.

Justeru, Azhar menasihatkan orang ramai tidak mengambil risiko meredah arus deras ketika paras air semakin naik susulan hujan lebat. – BERNAMA


Jambatan Gantung Di Nabawan Putus, Menteri Tak Pasti Siapa Perlu Bertanggungjawab

KUALA LUMPUR : Kementerian Kerja Raya tidak pasti sama ada jambatan gantung di Nabawan, Sabah, yang dikatakan terputus sejak Mac lalu, berada dalam bidang kuasa kerajaan persekutuan atau negeri.

Menteri Kanan Kerja Raya Fadillah Yusof berkata, jika jambatan itu di bawah tanggungjawab kerajaan persekutuan, ia sepatutnya sudah dibaiki selepas terputus akibat dilanda banjir.

Justeru katanya, beliau mengarahkan siasatan lanjut dijalankan berhubung isu berkenaan.

“Saya belum terima laporan lengkap daripada Jabatan Kerja Raya (JKR) dan tidak pasti adakah jambatan itu di bawah tanggungjawab persekutuan atau kerajaan negeri Sabah,” katanya menurut laporan Berita Harian.

Semalam, kira-kira 50 murid dari Sekolah Kebangsaan (SK) Nangkawangan dan SK Layon, di Nabawan, dilaporkan menyeberang sungai menggunakan rakit atau ‘zip line’ untuk ke sekolah.

Mereka terpaksa bergadai nyawa kerana jambatan gantung yang menjadi penghubung utama penduduk terutama murid sekolah putus akibat dilanda banjir pada Mac lalu.

Semalam FMT melaporkan, jurucakap penduduk, Zazila Roslan, 30, berkata, jambatan gantung berkenaan hanyut dalam banjir besar di beberapa kawasan di Nabawan beberapa minggu lalu.

Katanya, beberapa lagi laluan, sama ada jambatan gantung atau jambatan konkrit untuk menyeberangi sungai, turut musnah akibat bencana alam itu.

Zazila berkata, dia dimaklumkan oleh wakil rakyat kawasan itu yang juga Ahli Parlimen Pensiangan Arthur Joseph Kurup, yang turun padang untuk meninjau masalah berkenaan telah berjanji untuk menyediakan bot bagi kegunaan penduduk, sementara menunggu pembinaan jambatan baharu.

Bagaimanapun katanya, sehingga kini janji itu belum ditunaikan menyebabkan penduduk kampung terpaksa berakit untuk ke seberang sungai dan sekiranya aliran sungai deras, mereka akan menggunakan “zip line”. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peguam UK Sangkal Dakwaan AGC Mengenai Identiti Waris Sultan Sulu

KUALA LUMPUR : Seorang peguam berpangkalan di London yang mewakili keturunan Sultan Sulu menyangkal dakwaan Jabatan Peguam Negara (AGC) bahawa identiti waris terbabit diragui.

Memetik surat daripada bekas Peguam Negara Tommy Thomas kepada seorang lagi peguam, Paul Cohen pada 2019, Elisabeth Mason berkata, komunikasi surat menyurat Thomas menunjukkan bahawa AGC dan Kementerian Luar mengetahui dan secara rasmi mengiktiraf pihak yang menuntut dan hak mereka “selama bertahun-tahun”.

Mereka juga secara langsung dan secara individu terbabit dengan pihak yang menuntut sepanjang tempoh yang sama, tambahnya.

“Kenyataan minggu lepas daripada Peguam Negara semasa bahawa ‘identiti (waris) diragui’ sangat mengelirukan,” kata Mason kepada FMT.

“Kerajaan Malaysia cukup kenal dengan pihak yang menuntut, tahu bahawa mereka berhubung secara aman dengan Malaysia dan mereka berbeza sama sekali daripada penuntut takhta lain yang mencabar kedaulatan Malaysia secara ganas.”

AGC menjawab laporan bahawa kerajaan telah diarahkan oleh mahkamah timbang tara Perancis untuk membayar sekurang-kurangnya RM62.59 bilion (USD14.92 bilion) kepada keturunan Sultan Sulu yang terakhir.

Penimbang tara, Gonzalo Stampa, memutuskan pada 28 Feb bahawa Malaysia melanggar perjanjian 1878 antara kerajaan Sulu lama di Filipina dan wakil Syarikat Borneo Utara British yang pernah mentadbir wilayah yang kini Sabah.

Ketika menjelaskan mengapa tiada wakil dihantar ke prosiding timbang tara di Sepanyol, AGC minggu lepas berkata, perjanjian 1878 itu “tidak mengandungi perjanjian timbang tara” dan Putrajaya tidak mengiktiraf tuntutan oleh waris Kesultanan Sulu.

“Kami menegaskan lebih lanjut bahawa identiti waris tersebut diragui dan masih belum dapat disahkan,” katanya.

Bagaimanapun dalam surat pada 2019 yang dipetik oleh Mason, Thomas mengakui bahawa pihak yang menuntut adalah pewaris yang sah kepada kesultanan itu dan mereka adalah individu sama yang dibayar oleh Malaysia selama bertahun-tahun.

Surat itu, yang dilihat FMT, turut diberikan salinannya kepada Stampa.

Pertikaian itu berpunca daripada Surat Ikatan Penyerahan Hak 1878 antara Sultan Sulu ketika itu, Sultan Jamal al Alam, dan Baron de Overbeck, maharaja Sabah ketika itu dan Alfred Dent daripada Syarikat Borneo Utara British.

Mengikut perjanjian itu, Jamal menyerahkan kedaulatan ke atas sebahagian besar Sabah kepada Dent dan Overbeck yang bersetuju bahawa mereka dan bakal waris mereka dibayar 5,000 dolar Mexico setiap tahun.

Pada 1936, Sultan Sulu terakhir yang diiktiraf secara rasmi, Jamalul Kiram II mangkat tanpa waris dan bayaran dihentikan buat sementara waktu sehingga Ketua Hakim Mahkamah Tinggi Borneo Utara Charles F Macaskie menamakan sembilan waris yang dilantik oleh mahkamah pada 1939.

Walaupun Malaysia mengambil alih bayaran ini apabila ia menjadi pengganti perjanjian itu berikutan kemerdekaan Sabah dan pembentukan Malaysia pada 1963, bayaran ini – bersamaan dengan RM5,300 – dihentikan pada 2013 selepas insiden pencerobohan Lahad Datu.

Dalam surat pada 2019 itu, Thomas melampirkan salinan sebenar penghakiman Macaskie pada 1939 dan berkata, Malaysia tidak mempertikaikan identiti individu-individu tersebut dan hak mereka untuk dibayar.

Beliau juga kesal kerana bayaran dihentikan pada 2013, selain menambah bahawa Malaysia “kini bersedia dan sanggup” membayar semua tunggakan anak guam Cohen dari 2013 hingga 2019.

FMT juga telah melihat dokumen daripada kedutaan Malaysia di Manila bertarikh 28 Jun 2012, meminta waris, yang namanya disenaraikan secara individu, untuk mengambil cek mereka bagi “wang penyerahan”. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bahang 64 Sumandak bertanding merebut gelaran Unduk Ngadau Kaamatan Negeri 2019 kian terasa

KOTA KINABALU: Bahang Unduk Ngadau Kaamatan (UNK) kian terasa apabila seramai 64 ‘sumandak’ Kadazan, Dusun dan Murut (KDM) seluruh Sabah termasuk cawangan Persatuan Kebudayaan Kadazandusun (KDCA) di semenanjung dan Wilayah Persekutuan Labuan, mengesahkan diri dalam pertandingan berkenaan hari ini.

Namun, disebalik kehangatan pertandingan berkenaan, peringkat Pra Penilaian Kajian Kebudayaan Pertandingan Unduk Ngadau Kaamatan (UNK) Negeri 2019 kini menjadi salah satu aspek penilaian peserta yang ditekankan tahun ini.

Pengerusi Jawatankuasa UNK Peringkat Negeri, Jo-Anna Sue Henley Rampas berkata setiap peserta UNK negeri akan menjalani satu sesi soal jawab berkenaan kajian kebudayaan yang telah dibukukan mengikut kawasan yang diwakili oleh peserta.

“Kita sedia maklum, kecantikan adalah penilaian yang paling tinggi dalam UNK, namun selain itu, aspek yang kami cari tahun ini adalah dalam pra penilaian yang mana peserta perlu lalui peringkat soal jawab.

“Apa yang kami harapkan adalah, peserta mempunyai pengetahuan berkenaan kawasan yang mereka wakil secara mendalam dan pada malam 28 Mei, pra penilaian akan dijalankan berdasarkan kajian tempatan yang mereka lakukan.

“Buku kajian tersebut akan diambi, dan kami mahu melihat mereka betul-betul memahami serta belajar dari kajian beliau. Kami juga mengharapkan peserta-peserta ini mempunyai pengetahuan berkenaan isu-isu semasa,” katanya dalam satu sidang akhbar sesi Pendaftaran UNK Negeri 2019, di hotel Hilton, hari ini.

Selain usaha tersebut dibuat untuk memendekkan masa di pertandingan sebenar pada 31 Mei, katanya pra penilaian itu adalah bertujuan untuk mencari sumandak yang betul-betul mengetahui hasil kajian budaya mereka.

Tambahnya pada pusingan kedua dan ketiga juga akan diadakan soal jawab yang mana seperti biasa, pusingan soal jawab pertama, kesemua peserta perlu menjawab dalam bahasa ibunda mereka masing-masing.

“Pada pusingan ketiga iaitu tujuh peserta akhir UNK, mereka akan diberikan soalan yang mana perlu menjawab soalan yang dipilih dengan satu bahasa sahaja antara bahasa ibunda, bahasa Melayu atau bahasa Inggeris.

“Peserta tidak dibenarkan sama sekali menjawab dengan mencampurkan bahasa lain. Jika mereka mula menjawab dalam bahasa ibunda, peserta perlu habiskan jawapan dalam bahasa tersebut juga.

“Ini adalah salah satu usaha yang mana bukan sahaja mencari UNK 2019 yang mempunyai pengetahuan am, tetapi juga fasih berbahasa ibunda mereka sendiri,” jelasnya.

Sementara itu, Jo-Anna turut menjelaskan bahawa selepas pemenang diumumkan, mereka akan menjadi duta kepada negeri terutamanya dalam sektor pelancongan dan kebudayaan.

“Jadi, semua ini kami berharap selepas mereka diumumkan sebagai UNK, mereka akan menjadi jurucakap bagi Sabah dalam sektor pelancongan dan kebudayaan melalui pengalaman mereka ini,” katanya.

Dalam perkembangan lain, johan UNK Negeri 2019 akan membawa pulang hadiah wang tunai bernilai RM18,000, mahkota, selempang, biasiswa pendidikan, produk kecantikan serta tiket penerbangan pergi balik ke Jepun.

Kesemua 64 peserta yang akan bertanding merebut gelaran UNK 2019 adalah Queenelisi Ligadu mewakili Sulaman, Prissca Loana Hendry (Matunggong), Cassandra Devi Jeremiah (Putrajaya), Mastini Lampangau (Pitas), Molina Jokilan (Tempasuk), Sharoiren Wecerley Waling (Inanam), Essmerrellda Cafry @ Clemen (Keningau), Myrion Ezzel Michael (Kunak), Viearupfni Jinis (Karamunting), Arnny Wastey Dagit (Banggi), Petsyera Pitoros (Bongawan), Ellyona Honeychurch Apuk @ Melaun (Tanjong Batu), Fiona Josepher (Penang), Carol Evany Flavianus (Sebatik), Priscilla Gukim (Tanjung Papat), Eva Sarah Charisa Edwyn (Merotai), Wenda Esthell Tisny (Kadamaian), Glory D Yakobos (Senallang), Dewi Perumal Oddiar (Sekong), Carol Abbey Gail Grimaldi (Tanjung Aru), Skye Judith Harding (Tamparuli), Novenda Lady (Membakut), Dona Amylinda Donneysius (Kemabong), Ellvera Ann Pedru (Sindumin), Ernietta Ansou (Kinabatangan), Christine Bartholomew (Lahad Datu), Viezyeci Hebron (Sulabayan), Valentina Day (Labuan), Esther Marius (Likas), Ottilia Avanus Jasri (Sandakan), Conne Juenin (Kundasang), Epiphany Deborah Soipu (Ranau), Francisca Ester Nain (Karambunai), Casthy Modumis (Elopura), Jenniequeen Priscilla Jerome (Luyang), Zay Nardiana Tity Jaimin (Usukan), Catsween Su Sun Ping (Kuamut), Elvira Satebon (Kiulu), Vinny Alvionitta Sasising (Klang Valley), Jellcy Hilarius (Tambunan), Marlina Jali (Tungku), Jassinta John (Balung), Suzayannie Guan Poh (Kuala Penyu), Evian Verolia Ahajis (Melalap), Reznah Edwin (Sook), Angely Chang Siong Peng (Klias), Nurul Yanadido (Tandek), Natalea Raymond (Apas), Elisabet Yakobus (Lumadan), Eva Roger Sebastian (Gum-Gum), Monicka Majin (Nabawan), Favrellyn Manjah (Labuk), Leticia Casianus Bansin (Penampang), Patricia John (Kawang), Audrey John Vivian (Bugaya), Annette Rabecca Januin @ Abdon (Pantai Manis), Georjina Jutaim (Kudat), Cora Waybin (Bingkor), Trenety Anvinda Ngau Apolius (Sugut), Heavenly Yvonne Denis (Putatan), Avrill Elvira Roger Anthony (Kapayan), Wenddy Kukundu (Johor), Allysa Jimeh (Api-Api) dan Ninah Jango (Sri Tanjung).

Pertandingan akhir akan di dewan Hongkod Koisaan, KDCA pada 31 Mei bermula pukul 11 pagi. –SabahNewsToday